Zahmawh Pahnih Anei Ti A Theiaw Cu Amah Le Mah A Ṭih’aw Lawk – Meifar\nZahmawh Pahnih Anei Ti A Theiaw Cu Amah Le Mah A Ṭih’aw Lawk\nOctober 18, 2021 admin Lawrkhawm 0\nAustralia fala kum 24 mi Tee Bartlett in “Zahmawh pahnih ka nei ti ka theihawk pekte ahcun ka ṭihaw tuk lawk, ka aa zik” a ti. A leirawl lai, thlatin thi aneih ihsin kua pahnih aum ti cu a thei nan nunau zaten dan ah arak ruat men. Thikhamnak tampons khal a kua pahnih ah arak thun ṭheu.\nKumkhat hnu kum 16 a kim tikah a nu hnenah a sut ih “Khuitawk kua sawntu ahso tampon hi ka thun ding” a ti cu a nu in a theithiam lo ih mak a ti tuk. Curuangah a sut tam duh nawn lo, nikhat cu an inn ah a rualnu ava leng ih a nu thawn an pathum in thunuam an reltlang.\nCutawk ah a rualnu hnenah a sutsal ih a nu in mak ti tukin a zoh ih “Ziang na cang?” a ti. Curuangah siizung ah an va feh ih sibawi pawl khalin mak an ti zet, sibawi thiamsang hnenah an rak fehter ih an zohdik hnuah zahmawh pahnih anei thu an sim.\nTee Bartlett in amah le mah a ṭihaw tuk lawk nan sibawi in “Thil pangai sokhaw a si, taksa sunglam fehdan diklo aum ruangah thil a cangmi a si. Hivek cu Longitudinal Vaginal Septum tin kan ko” tin arak simfiang.\nSibawi in “Zahmawh pahnih an si ruangah a pangai aiin an te sawn ih hmailam caan ah nupa-nun na hmang tikah harsatnak na nei ding. Curuangah pakhat sawn cu at sehla a ṭha” a ti. Tee Bartlett khalin at a duh sawn thu a rel.\nA tlangval hnenah a sim thei ih a tlangval in poi a ti lo thu leh caan a herliam vivo dingih kan senrem thiam leh ko ding arak ti. Sibawi in nupa-nun nan hmang tikah leh nau na hring tikah harsatnak na tong ding an ti ruangah tluangten an atsak. Online mipi in “Na thilton mi pawl in theihter ruangah kan lungawi tuk, nunau dang hrangah ralrinnak le theihkauhnak a si an ti. (#Daily Mail)\nRalbawi Nupi Le Ralkap 5 An Kap That\nLamzin Ah Thirleng Siat Ava Tuahpi Ih A Thirleng Hlo A Si Ti A Theithiam


Rakhine Ih Buainak Hrang Thil 4 Tuah Tul - Chinland Today Media\nRakhine Ih Buainak Hrang Thil 4 Tuah Tul\nNovember 23, 2012 5:20 am·0 comments\nPu Thein Sein cun Rakhine ram ih Muslim le Buddhist buainak thuthawn pehparaw in kan rampi hin buainak deem dingah tuah tulmi 4 a nei tin a sim. Cuipawl cu, theih palhawknak tuah that, cazirnak thupit ter, hnatuanlam tuah that le fa tampi neih hremawk daan ding ti pawl a si. Phnom Penh ih ASEAN summit khalah Pu Thein Sein cun hi thupawl a sim ih hleiah mipi hin theithiamawk tonnak tampi kan neih a tul tiah a sim.\nRakhine ih fimthiam zirnak a niam tuk ruangah theihthiamawk lonak a suak. An zirfim hnu cun daiten an tlangleng thei ding ti khalin a sim. Cule, hnatuan ding a mal ruangah khawpkham tuansuak a theih lo ih ruangah buainak a suak lala a ti. Mipakhat a retheih ahcun awlten a buai theu ih ruangah harsa tuk hai lo dingah hnatuannak tla kan tuah tha ding tiah a sim.\nCun, an umnak hmun ah minung an karh tuk ruangah ramsung kumpi cun a theitawk suahin fa tampi nei lo dingah daan thawn hmalaknak a tuah tul tiah Pu Thein Sein cun a sim. Kan dung Rakhine buainak ah inn neiloin minung 110,000 an um. Ramsung kumpi cun thlatin hipawl hrangah US $1 million a hmang ih zalen le a kelte an um leh theinak dingah $65 million an tul lai.\nTui Thla Sung Ah, US President Kawlram Tlawng Ding\nPu Thein Sein In A Tuldan Ih Zirin Ralkap Tha Hmang Ding\nPu Thein Sein Australia Tlawnlai Ah Duhlonak Langter\nRed Cross Pawl In Kawlram Thawngtla Pawl Vehsal Ding\nRamthu Ruangih Thawngtla Mi 50 Kawlram Cozah Cun Luatter


Myaung Khualut/suaknak gate pawl cu PDF kut ah a um thluh zo | Falam Online Media\nSagaing ramṭhen, Myaung peng Khualut/suak nak pawl cu PDf kut ah a um thluh zo ti`n CDSOM in thu an suah ih “SAC ralhraang thawn a pehparmi thilri hmuahhmuah cu hih check gate ihsin mipi ta ah a cang thluh thlang ding” tiah an tarlang.\nSagaing ihsin Myaungmyo lutnak cu “နတ်မြင်း” gate ti`n siseh, Myaung ihsi nisuahnak lam check gate cu “မင်းယက္ခနှင့်ဆင်ရိုင်း” gate ti`n siseh, Myaung thlanglam le saklam ih check gate cu “ဗိုလ်ကျားသစ်” le “ခြ‌သေ့်မင်း” gate ti`n siseh, Chindwin tipitluan check gate cu “နှလုံးလှ” gate ti`n PDF kut sung ih a ummi hmunram check gate pawl cu hmin an pe.\nHih hmun ih check duhlotu pawl cu daantat hmalaknak an nei tum ih “SAC ralhraang thawn pehparmi thilri kaihngahmi hmuahhmuah cu PDF le khuami pawl hrangah kan hmang ding” tiah CDSOM thusuah ah an ngan tel.\nCuihtlunah, hih check gate ihsin mipi paisa dilnak siseh, nawhthuh einak hrimhrim kan tuah lo ding ih, SAC ralhraang thawn a pehparmi pursum tuahnak hmuahhmuah cu hih hmun in kan kham thluh ding tiah an tarlang.\nPDF kut sung ih um Chindwin tipitluan check gate ihsin December 3 ah SAC ralhraang thawn pehparmi Lawngpi pahnih an kai zo thu theih a si ih, cuih Lawng sung ih thilri hmuahhmuah cu PDF daan vekin hmalaknak an nei vivotum tiah theih a si.\n← CNDF Special Commando Training ṭumkhatnak ṭheh suak\nPhuhrungawknak neilo zetin kan ram dinhmun a tlaniam zia Min Aung Hlaing in relsuak →\nMi pahnih That in Hramhrik Thatsii thawn Thataw Tumtu Inn-saangpa An Kai


Pu Trump thusimlai A Kut vei dan cu nasaten an buaipi | Falam Online Media\nPu Trump thusimlai A Kut vei dan cu nasaten an buaipi\nUS President Donald Trump ṭantu pawl in Kum 2021, January 6 ih Capitol innpi an siim thuthawn pehpar in le hmailam ih thil thleng lai ding thuthawn pehpar in tolai US President Donald Trump in January 14 ah thucahtawi simnak a nei.\nPu Trump cun Capitol innpi siim thu cu a tumtah mi thawn a pialaw bepbep thu le a ra lai dingmi tikcucaan khal ah thahrum hriamhrei hmangih cangvai thei dinhmun a si mi a dungthlun pawl cu remdai zetih um dingin forhfialnak a nei.\nA thusim lai video cu Leitlunhuap mipi in an rak thlir cio ih US rampi hrilawknak ih buaihram ṭannak muril pakhat a si mi QAnon zumnak thluntu pawl khalin an rak thlir ve.\nQAnon pawl cun Pu Trump thusim lai video minute 4:20 ciah ih a kut vei dan cu awaan suak lo biakawdan Morse Code a si an ti. Pu Trump in a dungthlun pawl cu mizaran theithiam lo dingin in pehtlaih ti`n zumnak an nei.\nIDK, but it seems to me that secret signals at the 4:20 mark are more likely a call to his dealer.\n“Trump’s hand movements at the 4.20 mark in the video represented “dash-dash-dot-dash” which is the Morse code for the letter Q.”https://t.co/ulq72E4XOK\n— Brandon Withrow (@bwithrow) January 14, 2021\n“Pu Trump account telin QAnon zumnak khaiso phorhsuaktu tamsawn cu social media ihsin hnon hlo an si. Cuiruangah a mipi pehtlaihnak a nei thei sun cu tuvek caan lawng hi a si. Curuangah mizaran theithiamlo dingin in pehtlaih a si” tiah an ruat. Cuihtlunah Pu Trump in US cozahpi cu a dodal hrih lai ih cangvaihnak hrang hmalak khuakhannak a nei hrih lai ruangah tuvekin 19th century lai ih an hman zetmi ṭongthup phunkhat (Morse code) hmangin in pehtlaih a si an ti.\nCumi thuhla cu Great Awakening timi QAnon forum pakhat ah reltlangnak an nei ih QAnon le far-right tamzet tlanlennak Telegram khal ah nasaten an rel.\nPu Trump thusimlai video minute 4:20 ciah ih a kut vei mi cu “dash-dash-dot-dash” ti a si ih Morse code in cu Q tican a si. Cumi cu Pu Trump in ruahsannak dang a um lai ti in sim theimi a si tiah zumnak an nei ih hmailam tikcucaan khalah Pu Trump ih cangvaihdan cu mitṭhep loin an thlir ringring tum a si.\nQAnon suah kum?\nQAnon cu kum 2017 ah a tuahtu bik theih a si lo mi thlazuk pawl tarih thu relkhawm theihnak 4Chan in a thok. A tuahtu cu “Q” tiah hmin a pe aw ih America mi mipakhat a si ding an zum.\nZiangvek zumnak an feh pi?\nLiberal Hollywood lemcangthiam le Democratic politician pawl cu setan biak an si ih nonal dingin nauhak thisen an in ringring tiah zumnak an nei.\nCuihtlunah Leitlunhuap nauhak zuarnak (nupa sinak hmanpi le an sa ei dingin) pawlkom lakih telve an si tiah zumnak an nei ih cupawl cun Pu Trump an phiarsawm ti`n an zum. (An zumnak cu hram mumal neilo hlir an si.)\nAn interesting read as never heard of them – BBC News – QAnon: What is it and where did it come from?https://t.co/kwniIIPUXo\n— elbiffa (@elbiffamark) July 30, 2020\n“Cuih setan biak pawl ih phiarsawmnak cu Pu Trump in a neh neknek leh ding. Cumi nehnak a co dingmi nipi hrangah Pu Trump hin atufang ah hmalaknak a nei rero tiih an ruat a si.\nZiangtin an lar thok?\nNgaihsaktlak khal ih ruahmi an si lo. Nan, Pu Trump in QAnon zumnak thluntu pawl ih cathlahmi le an zumnak an phorhsuak mi pawl cu Twitter ah a share ṭheu. Cumi cu an lar nak hrampibik a siih 2020 US rampi hrilawknak ih buainak hram muril pakhat suaktertu le Capitol Hill siim ṭum ih hmainorbiktu ah an hung cang. (October 2020 tiangah, Pu Trump hin QAnon zumnak phorhsuakmi cu Twitter ah a mal bik vei 265 lai a share sawng ih QAnon thawn pehtlaihmi Twitter Account cu voi 152 lai a tarlang. Cumi cu Twitter ihsin an hnonnak hrampi pakhat a si.)\nConspiracy theories spread onine are the backbone of the falsehoods spread by Donald Trump about his loss in the U.S. election. The real world consequences of those conspiracies have exploded. https://t.co/BwxkV6m6L5\n— The Conversation (@ConversationUK) January 9, 2021\nQAnon thuhla kimciang na siar duh le hinah hmet : QAnon cu ziang a si? Ziangtin a thok? Ziangvek zumnak an nei?\n← Mizoram ah Covid 19 vaccine an hmang thok ding + Mizoram dinhmun\nFalam ah Inn hmun thar 1000 luan phorhsuak sal tum →


Wai Luh Kyaw motorcycle MMK 710,000 in lei theih | VCTH\nHome » Thuthang » Ramsung » Wai Luh Kyaw motorcycle MMK 710,000 in lei theih\nWai Luh Kyaw hmin in Tuluk ram tuah motorcycle pawl cu Myanmar ram sungah zuar thok a siih engine 110 cc ah MMK 710,000, 125 cc ah MMK 750,000 in zuar a si.\nWLK motorcycle cu Rent 2 Own (R2O) company ah 30% pek hnu in thlatin pek (installment) in lei theih a si. Installment ih leitu pawl cun 1. Inntthawngsuh (House registration), 2. Hmatpungtin 3. Veng ih tthaukkhan ca (himi vengah a um a si ti theihpitnak) pawl keng a ttul. A hmun ih peisa pek cihtu pawl hrangah cun ziang ca hman ken a ttul lo, lei cih theih a si.\nWai Luh Kyaw cun hi motorcycle zuarnak ih a miat 50% cu harsa pawl bawmnak ah a hmang ding tiah theih a si. Curuangah bike le lei si, tthatnak le tuah (mi bawmnak le a si) ruangah WLK bike hi tha pek cio uhsi.\nThuhla cipciar deuh thei duhtu pawl in WLK Foundation ah pehtlaih thei a si


Chin Mi Kan Pipu Pawl Ih Sulhnu - Chinland Today Media\nChin Mi Kan Pipu Pawl Ih Sulhnu\nOctober 28, 2014 2:18 pm·0 comments\n(By; Rev.Nehamiah Sui Nei Piang)\nChin mi (Lai Mi) phun hmuahhmuah hi Tuluk ram Tibet tlangtluan ih um mi Mongolia sungtel kan si ti cu kan nunphung le kan taksa um dan kan cangvaih dan le kan khawsak dan in a langter. Kan hawl thei dan le zum dan cu mithiam pawl ih Thuanthu ngan mi History ih Mogolia cithlah kan si ti cu zate theih mi le hmuh mi a si deuh bik. Dr.Fuchoma ih ngan mi Kachin miphun nun khawsak dan cabu ah kan hmu thei ih Pu K.Zuala ih ngan mi ahcun Chin cu 700 AD hrawngah Chinywa ah an um a ti. Sagaing lilawn kiang khalah Chinywa ti mi a um ih a tusan thar ahcun Metei miphun an um lai, cule Irrawady le Chindwin karlakih Lai khawpi (Chin Kingdom) cu Nanchaos pawl in kum 835 ah an do ih an siatbal thluh.\nChin miphun pawl cu an feh vivo ih 990 AD hrawngah Minkin an thleng ti a si, Cuisin Chinwin Tiva kiangkap ah an um, mihrek cu Chinwin Tiva an kaan ih Kalay Kabaw leh hmun dangdang ah an vakvai vivo. Zo History sungah Chin mipawl cu Chindwin saklam ih an umnak hmunbik cu Humalin an ti. Mongwa ih a hlat’lo nak Sabani khua ihsin penghnih 2 a hlatnak hmun cu Chin mi (Laimi) pawlih khan hmun khawzing Rai an biaknak hmun an ti ih lungto pi hleithum 13 sang khan an phun mi a um, cui an phunmi khan lungto cu Kawl(Burmese) pawl in Chin Phaza an ti lanta, cui an Phunnak hmuih kiangkap ah 1968 hrawngah leilung sungih an laih suah mi khuahlan thilri, dar, taikhap, khuakba, thifang le khuahlan thil le ri tampi an la’suak ih Jeep pahnih 2 khat lai an phur suak an ti. Cui Chin mi pawl cu Hmunrawn um le Tlangpar um tin Oska tlanglam tiang an kai so vivo.\nLehhman, cabu sungah kum 1397 ah Sian pawlin, Kalay Fortree City(Kalay Siangpahrang innpi) an tuah, Upper Chindwin Tamu le Kabaw khalah an tuah, 1911 kumah a cui Ral hruangkulh innpi cu Pengkhat vuakvei a si tin Gana Brawn in a ngan khum. Lehhman cabu sung thotho ah Awa (Invuah) khawpi cu an do ih an lak a ti. Kum 1555 ah Kawlpawl in Sian pawl cu an do ih an neh ruangah Invuah khawpi khal Kawl pawl in an lak sal. Chindwin Mungzua, Kalay tiangin Kawlpawl Siangpahrang Bazinnawng in a lak sal vivo a si, cuisi’thokin Kawlpawl in kum 1502 AD hrawng tiangin Manipur khal an do vivo. Metei Manupuris pawl cu an khawsak dan le an khuahlan nunphung zoh rero ahhin Chin Laimi phun lakih miphun khat an si ve ding tin Hudson in ca in a ngan.\nChin Laimi phun pawl cu Kalay hmunrawn ah an hawng thleng hi mithiam pawl cun 800-1000 AD karlak hrawng a si ding an zum. Kawlpawl Siangpahrang in Kalay Valley cu an lak vivo ih Kyitawng Nyio cu uktu dingah an ret ih cu pa cun Siangpahrang innpi a sak. Cui Siangpahrang kulh innpi cu 234 eka a kau ih cui innpi cu a tu ih Kalaymyo thlang penghnih hlatnak hmun a si tin Vum Son in (Zo History) cabu sungah a ngan khum. Hi Siangpahrang innpi a sahnak ah Kalay Valley hmunrawn ih um Chin mi(Laimi) pawl cu a sawr na deuh si hmang ding, Chin mi(Laimi) pawl cu an umnak hmun suahsan’n Tlangpar lam panin an kai so vivo ih a tu ih Tedim unau thlahtu pawl cu Ciimnuai ah an thleng ih kan ni Laimi in thlahtu an Pu le pi pawl cu Lungtial (Lailun) kan ti mi lungkua pi um nak hmunrawn tak ah khua an to ve a si.\nLAILUN thlengtu kan Pu kan theih mi cu Pu Thuan Kai a si ih Nupi cu Mang Tial a si a unau dang khal an tel LAILUN an thlen hi AD 1400 hrawng a si ding tin kan Chin Thuanthu ngantu pawl cun an zum cio. Chinmi(Laimi) kan si hi ningzah ding a um lo Pathian lairel a si, Maw! Kan Pathian a nung mi Chin mi (Laimi) in tuah le in sersiam ve hi kan lungawi tuk.\nLaimi Le Theology\nLaizo Ṭong Thuhla Malte


Cancer Nat Ziangtin Na Thei Thei` Ding - Chinland Today Media\nCancer Nat Ziangtin Na Thei Thei` Ding\nMarch 11, 2016 2:17 pm·0 comments\nLeilungtlun ih nat tihnungbik tin an ret mi lakih kan theih lar zet mi pakhat, CANCER nat hi ziangtin na nei le nei lo na thei thei` pei? Ziantin na ralring thei ding? UK ram ih an zingzoinak ihsin an hmuhsuah mi mallai thawn rakrinnak le theihfimnak nei dingin a tawinak in tarlang kan tum hnik pei!!\nCancer hi UK ram mipi pawl an thih ti phangtertubik a si. Tui din hmun ah million 2.5 lenglo in hinat an nei rero lai tiah hminsin a si.\nA damnak ngaingai an hmuhsuak thei hrih lo mi, hi nat doneh thei dingin Cancer nat zohkhentu pawl in mipi zirhnak le thuhla theh zainak nasaten an tuah. A liamcia kum dang hnak cun nasa ngaiten a deem ih Cancer ruang ih mithi khal ruah lo piin zatek 10 lai an rak tlaniam tiin BBC cun tuikum ah a rak report hngehnge.\nHi nat ttihnungza hi kiangkap ruangih ngah theih mi a siih, cithlahtu thisen ihsi um peh vivo mi khal a um thei. Asinan ziangvek cancer khal zatek 30% tluk cu kham theih a si tiin zingzoitu, World Healh Organisation pawl an sim.\nZiang tivek in Cancer hi na thei thei` ding?\nCUAP Cancer (LUNG Cancer)\nCuap Cancer ruangah kum tinten UK ramah mi 35000 lenlgo an thi ih natnak neitu hi kumtin mi 44500 an um. Hi nat nei ngah hnuhnu ih nungdamnak ding lam cu zatek 5% tluk fang a si. Asinan zatek 89% tluk in, Cancer ih a can ngaingai hlanah kham theih mi a si.\nCuap Caner hi taksa sung ih a ei siat hlan ah ci hnih in an then. Zatek 80% tluk hi Small-cell le oat-cell tiin an ko. Adang pakhat sawn tu non Small-cell timi hi cu a tam tuk lemlo. Asinan Small-cell hnakin a mi eiral a na ih damnak ding hrang ruahsannak um lo rori khawpi tihnung a si. Small-Cell sawn hi Cuap ihsin peeng dangdang ih fehsuaknak lamah hna a tuan ih cutin taksa a ei thok theu. Kuak fawhnak ihsin mi tamsawn in an ngah tiin UK ram ih Cancer zingzoitu, Cancer Research UK pawl cun an ti.\nNatnak bik pawl cu; an thawthawt a har, cun thaw thawt ding nei mal vekin an um. A caan caan ah thisen an khuh suak theu. Culawng siloin khawsik le taksa tthawp vekin an um phahphah theu.\nCutin vei le khat ah taksa ttumtawlin, mahten an baang ciamco.\nMipi harhdamnak hrang ngaihventu pawl in ralrinnak ding ih an thehlarbik mi cu, cawl lo ih khuh tikah lole khuhkhuh danglam ih a um tikah sibawi ton lohli ding le khuhnak san felfai te ih theih ding hi a si.\nNatnak thuukzet a khuar hlanah zatek 89% in Cuap Cancer hi kham theih a rak si.\nBehttheh Cancer – Prostate Cancer\nHimi cu mipa pawl ih neih mi a si. Ziangah tile mipa zahmawh le phuu karlak ih ummi ihsin suak mi a si. Kumtin te hinat hi mi 47000 lenglo in an nei ih mi 11000 tluk cun an thih phah. Zatek 84% in nungdam theinak lam cu a sum tiin Cancer Research UK pawl cun an ti.\nHi nat hi theihcih mai theih mi nat a silo. Nuamte ten a ra tthang mi a si. A natnak ih taksa a ei thok ti theihtheinak pakhat cu zun thawh har, lole zin feemte lawng ih thawh tivek in theih a theih.\nCutin nuam tete in ke le tasak natnak dangdang a suah piih ke hit, phuu le rilpi lam tiang in a ti na.\nZin thawh dan danglam leh harsatnak a um veten sibawi hnen ih zohfel awkter lohli in tuanten a kham thei mi a si.\nTAW Cancer – Bowel\nHi mi cancer hi, tol’ lole tawkua ih natnak a siih UK ahcun mi 20 ah pakhat tluk in an nei tiah hminsin a si. Kumkhat ah mi 41000 in nat an nei ding tiah zum a siih, mi 16000 in an thih phah tiah hminsin a si. Nungdam theinak hi zatek 57% tluk a siih, zatek 54% tluk ih kham theih mi a si.\nHivek nat hi kum upa lam ah a luar zet. Ziangruangah tile an eiin mi pumpiin a rial nehlo, sa ei tamnak ihsin an taksa ih thisen ih a pek suak, feh dan punghmanlo tivek ruangah a si tlangpi. Taksa rittuk ruang khalah hi nat hi a ngah theih thotho. Zu le kuak ruang khalah a ngah theiih, sungkua cithlah thisen ruang ih cithlahnat cikhat khal a si thei mi a si. Rawl ei caan neilo, duh poh ih eiin einak pawl khalin a cang thei mi a si.\nHi nat an neih tikah an ek thawh a har, ek ah thisen a tel ih rei pipi ek inn ah an to. Sung dok le ek thawh har in an um cingcing. Cun taw um dan ihsin a phunphun theihthei zet mi langdamnak pawl a suak.\nVei le khat ah taksa a ttumttawl thei. Thazaang hrang ei le in miin zianghman cahnak lole a hnatuannak a bawmlo tiih theih awk veten, sibawi pan in ngaihven awk lohli ding a si.\nPawhte Cancer – Breast\nLeitlun ih Cancer tambik hi CUAP cancer a si tiah hminsin a siih a sangtu hi Pawhte a si. Pawhte cancer hi kum upa lam in an nei tlangpi. Asinan kum note lai khalih neih thei mi a siih mipa le nunau ah a um thei veve mi a si.\nUK ram ih an zingzoihnak ah kumkhat ah mi 53000 in nat an neiih 11000 in an thih pi. Nungdam theinak hi zatek 78% a siih, zatek 27% hi kham theih a si.\nA nat dan hi mitampi cun Pawhte ih khal le bawk ummi lawng tiin rak ruat an tum theu. Asinan,Breast Cancer Care timi, pawhte cancer lam ngaihventu pawl cun, hivek menmen lawng a silo tiin an ti.\nA tuum le tet a thlengawk dan hmanlo, a pianphung danglam deuh, a rong thleng awknak, zakkiang ihsin thling deuh lole malte na deuh ringring vek khalin a thok thei mi a si.\nPawhte hmur ihsin khalin a nat hi a thok thei thotho ih malte teh a um dan an dang deuh vivo lole sen deuh vivo nak tivek in a lang hmaisabik theu.\nPawhte ih danglam deuh, theihthiam lo mi; a um dahlo mi a um veten sibawi hnen ih zohter hi a fuh bik a si.#\nRussian Ram Mipa Tamsawn Vodka Ruangah Thi\nZu Ruangah Nikhat Mi 15 Tluk Australia Ah Thi


Israel In Iran Nuclear Do Tum - Chinland Today Media\nMay 28, 2009 4:56 am·0 comments\nIsrael ralkap thupuangtu cun Iran in Nuclear ralthuam hmangih Israel kahsiat a tum nakcu Israel cun a do vivo ding tiah a puang. Israel Prime Minister, Benjamin Natanyahu khalin Iran Nuclear ralthuam lamzin titawp saktu dingah cun Israel locu ram dang an umlo ih Israel cun a ram humhim nakding cu a tuah dingmi a si a ti.\nIsrael ral bawibik Gabi Ashkenezi khalin Iran Nuclear Programme cu a theih dandan lamzin ih titawp sak a tul a si a ti. Iran in Nuclear ralthuam a nei a si ah cun Middle East ih ram Cozah hngetkhoh neitu pawlcun an tuar zet ding a si tiah an ram Foreign Affairs and Defence Commitee hmaiah Gabi Ashkenezi cun a sim.\nTu ah hin US leh Iran cu Nuclear ralthuam thuhla ah an be aw rero hman hai sehla Israel cun a ram humhim nakding ah a tuah dingmi cu a tuah thotho ding a si a ti. Relzo vekin Iran hin Israel hi a hua zetih, Leitlun ram ihsi a nuai hlo tumthu khal a au suahpi ringring ih, Israel khalin Iran Nuclear ralthuam hmunpi kahsiat sak a tum thu nikum ah khan US President, Bush kha a rak rawnzo ih, Asi nan Isreal in Iran Nuclear ralthuam hmunpi a kap a si ah cun Iran in Iraq leh Afghanistan ramih US ralkap hmunpi pawl kahve a tum ruangah Bush in Israel cu Iran kaplo, dingih sup aw dingin a rak don nak a si. Israel cun Iran thawi an karlak ah ralkap cahnak hman mailo cu tuah dingdang leh hril dingdang a neih lo thu a sim.


A Voih A Zuar Ṭheu Ih Zarhkhat Ah $70,000 A Ngah, Asinan A Voih Tamtuk Ruangah A Damlo Bese – Meifar\nA Voih A Zuar Ṭheu Ih Zarhkhat Ah $70,000 A Ngah, Asinan A Voih Tamtuk Ruangah A Damlo Bese\nA voih cu palang burte sungah a khum ih online fehtlang ihsin a zuarsuak ṭheu. Nihnih sungah bur 97 a zuarsuak thei. A voih tam theinak dingah ei le in ah pee le voih tamnak thil pawl a ei hrim ṭheu.\nStephanie Matto in, “Ahlan ah ka bawngbite hlun, bawli hlun, ka sam le ka takkolhnak tidai pawl lei dingin in rak dil ṭheu. Asinan ka zuarsuak lo ih voih zuar hi a nuam sawn ding tin ka zuar cu ka hlawk phah zet. Palang ah cahnah tla ka ben ta ṭheu, voih zuar cu a nuam in a hlim um tuk” a ti.\nChristmas le Kumthar boruak ah a voih cahtu an tamtuk ih voih tamnak ei le in lam lawnglawng a ei ṭheu ruangah le voih a thawh tamtuk ruangah a dam lo bese. Steph Matto in, “Heart-attack ka nei ah ka ruataw lawk, ka thi thlang ding ka tiaw rero ih ka thinphang tuk.\nKa rualpi pawlin siizung ah in phur ih sibawi in in zohdik hnuah na gas umnak a ṭha nawn lo, na voih tamtuk ruangah a si na damlonak cu in rak ti. Ziang asikhallen ka hnaṭuanmi voih thawh cu ka cawlhsan lawk ding” tin mipi pawl hnenah theihternak a tuah.\nThailand Ih Um Myanmar Pacang In A Nupi A Vaw That, A Hnaṭuanpi Thawn An Hnamawk Lai A Hmuh Ruangah\nCNDF Ralkap Irhawn Suak >>>


SAC ralhraang le Mindat-CDF karlak Boruak Sosang sinsin | Falam Online Media\nSAC ralhraang le Mindat-CDF karlak Boruak Sosang sinsin\nJuly 21, 2021 Ni Hnem Sung\t0 Comments\nMindat-CDF le SAC ralhraang cu July 21 zaanlam tiangah voi 2 an kapaw zo tiah theih a si ih SAC ralhraang in ralkap thazaangdang an kuat bet vivo ruangah kaphnih lakah boruak sosang sinsin thei dinhmun a si.\nTuizing, July 21 ih an kapaw thok dan thu thawn pehpar in “khatlam khatlam in biak remaw thei lo ruang bikah a si. Mindat-CDF dilmi le ralhraang ngen mi a milawlo ih thu a tluang thei lo. Ziangthubik ticu rel a theih lo nan tuhlan ih ralhraang mawṭaw 6 an urkaang ṭum ih ralthuam pawl kha CDF kut ah a um ti`n ralhraang pawl in an ruat tiah thu a um” ti`n Mindat mipi ukhruaibu ṭuanvonei pakhat in RFA hnen ah a sim.\nJuly 20 zinglam in SAC ralhraang pawl cu Mindat-CDF hmunram Shwe Taung Tha lam ah an kaiso ih July 21 zinglam nazi 7 hrawngah Chin-Magwe ramri Shwedwin Too khua kiangah SAC ralhraang le Mindat-CDF an kapaw thok.\nZinglam kahdonak ah CDF lam in hriamtuar le mithi an um lo. Ralhraang lam ah cu hriamtuar, mithi khal an um nan mipum ziangzat an si ti cu theih a si lo.\nSun nazi 12 in zaanlam nazi 2 karlak hrawng khalah Mindat thawn peng 30 hrawng hlatnak hmun ah doawknak a suak saal tiah theih a si.\nVoihnihnak kahdonak khalah Mindat-CDF lam ah mithi le hriamtuar an um lo tiah theih a si ih, ralhraang lam ah thi le hriam tuar an um nan thuhla felfai kan thei hrih lo tiah Mindat mipi ukhruaibu ṭuanvonei pakhat cun a ti.\nTu dinhmun ahcun kahdonak thawmvang a suak bet nawn lo nan zaanlam nazi 3 hrawngah ralhraang mawṭaw 15 hrawng cun Mindat lam a pan ruangah ziangtiklai khalah Doawknak a suak thei saal a si.\n← Falam ah Covid mithi 1 vuiliam saal\nPawngsual That tuar thu ah SAC ralhraang in Kyat ting 21 thawn ngaidam dil →\nLei Min in Falam In-Ti Lak Nak Pipe Pi a Hrut Siat


Tulai Leitlun Ih Milian Bik In, “Inn Ka Nei Nawn Lo, Rualpi Inn Ah Ka Um” A Ti – Meifar\nKum 50 mi Elon Musk hi tulai leitlun ih milian bik a si, Tesla Motor sersuaktu khal a si. Leilung lenglam Mar ah minung pawl um thei dingin a tawlrel rero lai. A lennak cu $251bn (£207bn) a si ih US ramsung le leitlun ih milian bik a si. Asinan, milian vekin a khuasa dah lo, mi retheite vekin a tlangleng.\nA nupi hlasakthiam Grimes (kum 34) thawn fa pahnih an neih hnuah an ṭhenaw. A nupi in, “Milian billionaire vekin aum lo, mi farah pawl vekin aum. Ni 8 sung peanut butter lawng ka ei zo” tin an neihawk laiah media hnenah a sim thei.\nInnṭha khal anei lo ih a nupi in innṭha lei dingin a sawm ṭheu nan a duh lo. Tu’ah a inn neihmi cu a zuar ih umnak ding inn anei nawn lo ruangah rualpi inn ah aum ih khuasung ah office a kai. Lawng ṭha zet khal anei lo nan vanzam cu anei.\nElon Musk in, “Lawng ka nei lo ih nuamcen dingin ka vaksuak dah lo. Asinan, hnaṭuan fehnak ah vanzam cu ka hman a ṭul, vanzam ka hmang lo asilen hnaṭuan caan ka nei mal tuk. Tu’ah umnak ding inn ka nei lo ih rualpi inn ah ka um sung” tin April 18 sun ah Independent media hnenah a sim thei.\nThawnginn Ihsin A Suah Hnuah Thawnginn Sungih An Umdan Thuhla Cu Online Parah A Tarlang Ih An Kai Sal


Italy Sibawi In A Tuamhlawm Mi Damlo Nunau Cu A Itpi Asilen An Dam Ding Thu A Sim Ṭheu – Meifar\nItaly ram ih siibawi hminthang kum 60 mi Dr. Giovanni Miniello hi a danglam zet. Nunau damlo a tuamhlawmmi pawl cu amah thawn an ittlang asilen damnak an ngah ding thu a sim thei ih damlo nunau tam zet a bum ngah zo.\nA thuhla an theihsuahdan cu damlo nunau kum 33 mi Anna Maria in a sunglam a ṭha thei lo ruangah ava pan, siibawi cun midang vek thotho in arak thlem ih sullam damlonak a neih thu a sim thei. A damlonak ruangah nau khal a keng thei lo dingih a rei tikah a natnak hi cancer ṭihnung zet ah a cang thei arak ti.\nAsinan, amah thawn an ittlang asilen a natnak cu a hlo vuarvi ding a ti, a taksa ah natkhamnak siivai a dawt’aw zo thu a sim thei ih cumi in nunau sul sungih um nathrik cu a thianfai thei tin a bum. A tuamhlawm lai khalah a pawhte a thamsak ih “Nunau pawhte te hi ka ngaina tuk, cancer nat ihsin nunau tampi ka rak runsuak zo” a ti.\nAnna Maria in a thilton cu tualsung media La Iene TV show hnenah a sim thei ih La Iene TV show pawlin sibawi nunrawng ih cangvaihdan cu haisuak dingin lemcan thiam an ruai. Nunau lemcan thiam cu sullam damlo vekin an va piahawkter hrim ih sibawipa thawn ittlang dingin a lungkim.\nCutin hotel ah an ittlang zik ciah tiah La Iene TV show pawlin an va lutchilh ih a thiltuah ṭheumi cu an kai ngah. Hotel sungah cun sibawi cu a kor khal arak phelh’aw thluh zo, sibawi in, “Minung nunnak tampi ka runsuak zo. Kum 40 sungah nunau 100 lenglo ka rak tuamhlawm dam. Damlo nunau pawl hi in itpi dingin ka nor dah lo, an duhhrilnak in ka tuamhlawm dam” a ti.\nThuneitu pawlin sibawi hur cu an kai zo ih an thuhla cu an zingzoi vivo ding, arak tuamhlawmmi nunau tam zet khalin thubuai an ra thehlut ve ih ṭhenkhat cu natnak hi an ṭih ruangah sibawi ih fial vekin an cangvaih thu an phuangaw.


Chinmi kan fimvar a cu tuk thlang, zoin in siatsuah? – Buannel News\nKan ram in lawng rerotu, kan biaknak hmuhsuam ih siatbal rerotu, kan calai hlawnhloh tum rerotu, an cithlah kan Chin lakih umter hnuah hnam khat le hnam khat, peng khat le pengkhat doaw rero dingih in tuah rerotu, hnam rethei le mualpho si ding ih in tuah rerotu hnamdang mi cu zo an si? Annih cu leitlun pumpi hmanah sualral lam ih hminthang an siih kan tawng cun “Kawl” kan ti mi phunhnam an si.\nMi hrekkhat in ramthu (politics) le sakhuanak (religion) hi lei le van vekih hla-aw le dangaw verver dingah an ruatih ram thu relnakih sakhua thu vun telh asile an theithiam theu lo. Hipawl cun, ram hrangih hnatuantu cu Pathian thu khal a sim ih sim lole a rel ih rel lo dingah an ret. Cun, Pathian hnatuantu khalin ramthu cu a rel ih rel lo dingah an ret fawn. Taktak ah cun, Pathian ih a sersiam mi RAM le MINUNG hnatuan (politics) cu a sersiamtu Pathian hrangih tuan tluk a si.\nMit ih hmuh theih sersiam mi ram le minung hrang hnatuannak cang thiam lotu cun mit ih hmuh thei lo sersiamtu Pathian hrangah zianghman a tuan thiam taktak lo ding. Hiruangah, Pathian hnakin a sersiammi ram le minung pawl hi an thupi deuh, a duh khal duhdawt deuh ding an si, ti nak a si lo.\nMinung kan si sungah umnak ding leiram kan tul ih cui minung le leiram cu a dangdang tei um in thenhranaw thei kan si lo. Kan thih hnu hmanah leivut ih tuah mikan si bang in leilung lala ih kir ding kan si. Minung in Pathian kan mamawh ringring vekin leiram khal kan mamawh ve.\nCuruangah, minung, ram le Pathian hi ziangtizawng hman in zawmawknak a neih ih nei lo phun in feh pi ding a si lo. Minung pakhat ka si hnuah, sersiam tu Pathian le ka umnak ram tlunah ziangvek mawhphurhnak ka nei ti hi theih tum ding a si sawn.\nAhmaisain kohhran lole pawlpi pakhat dinhmun in ramthu (politics) ih hnawihnihawk hi Bible ih in zirhdan vek a si lo. Thimnakah, kohhran pakhat in a sungtelpawl cu ramhruaitupawl hrilawknak ah cu mi kha mi nan bawm ding ti’n fawrhnak a neih asile hihi a dik lo mi a si. Kohhran dinhmun pakhat in mawhphurhnak tumbik a neih mi cu rundamnak thuthangtha phuansuah a si.\nZiangtiklai khalah kohhran cu leitlun politics thawn cawhpawlh loin a hranten a um ringring a tul. Asinan, ram le hnam damnak dingah a thatnak ruatin kohhran cun Pathian hnenah thacamnak in a thlen rinring a tul. Ramhruaitupawl hrang khalah thlacamnak a neih ringring a tul.\nA pahnihnakah, Pathian zumtu mi pakhat cun Khrifa pakhat a sinak dinhmunin politics ah a hnawihnihaw in a tel thei ih hihi Bible zirhdan thawn kalhaw mi a si lo. Asinan, hi politics ih a telnak, lole ramhna a tuannak cu a umnak kohhran aiawhin a si lo a tul. A umnak ram ih ram ninung pakhat a sinak le zumnak ruangih Khrifa a sinak dinhmun in politics ah a tel a thiangih a umnak kohhran hmin in politics ah a tel a thiang lo.\nCun, Krifa pakhat cu Pathian rawngbawl dingin kohhran ih hriakthih le nemhngeh (ordained) zo mi asiahcun politics ih a tel le cangvaihnak a neih a thiang nawn lo, ziangahtile anih cu kohhran sungtelpawl, lole, zumtu berampawl cawm dingih Pathian hminih nemhngeh mi a si. Hipawl cu Pastor le Reverend etc. kan ti mi an si ih annih cu rinum zetin Kohhran (zumtupawl) cawmtu ding le zohtu ding an si.\nNgapih Lei Hngilh ruangah Rualvah hnih thukam elaw in an thataw


GFYO | GFYO\nTag Archives: GFYO\nPh.D. zirsuaktu thiamhleice Falam mino Dr. Salai Cung Nawl Thawng sunloih upat peknak\nKorea ram ih Chung-Ang University ah Systems Biotechnology thawn Ph.D. a zirsuak tu Falam mino, GFYO president rak tuan dah (2014-2015) tu, Dr. Salai Cung Nawl Thawng cu April 16, 2018 ah capi le lai puan thawn sunloihnak kan nei asi.\nChinland Tour Guide website tlangthannak nei\nFebruary 1, 2017 ah Chin ramkulh khualleng kaihruaitu ( www.chinlandtourguide. com) cu mipi zoh theih dingin tlangthannak kan nei asi. Himi website ah Chin ram ih khuapi pawl, hminsintlak hmun pawl le feh thei daan a phunphun tin famkim zetin hmuh thei asi. Cuhleiah Chin ram a tlawng duhtu miphun dang le Chin ram thu […]\nA hmaisabik ‘Run Inn Tlun Kum” le Lai puai pawl ah sumpai tanpi nak nei\nFalam Kum 125 Kim Puaipi, Ruunin Tlunkum, Falam Sizung leh Zatlang Innpi Kum 100 Kim Puaipi, Lai Phunpi Ni Puai cu February thla, 2017 ah Falam khua ah tuah siih GFYO khalin sumpai ting 5 thawn tanpi nak kan nei ve.\n2017 cazir kum ih subject zaten distinction a ngahtu tlawngta sunloihnak nei\nGFYO in kum tinten phun 10 All D thawn tlawng a thehtu Falam mino, thiamhleice tlawngta pawl laksawng peknak a nei theu vekin 2017 cazirkum khalah All D thawn phun 10 a thehtu Sim Cing khua, Falam ih Mai Lal Nun Mawi cu sunloihnak capi le sumpai ting 1 peknak a nei a si.\nFalam le Kalay ah Phunsang tlawng pehzomdaan le fimzirnak lam theih tha phunphun ‘education talk’ tuahsak (July, 2017)\nPhunsang tlawng pehzomdaan le fimzirnak lam thawn pehparin “Education talk” cu July thla ni 22 ah FBA hall, Falam ah GFYO in hmalakih tuah asi. Tlawngta le nu/pa zaten mipum 110 lai an kai thei. Thusimtu pawl cu- Hakha College ihsin Saya Van Ro Sum in ‘Phunsang tlawng pehzomdaan le major hril daan phunphun’, Tahan […]\n‘I Love Falam’ Tshirt thawn fund hawlnak nei (October, 2016)\nGFYO cun 2012 laiin khua le ram hrangah nasazet in hna a rak tuan zo bangin tukum khal ah project tampi tuansuak ding a nei. Cui’ hnatuannak ih atulmi sumpai hawlnak hrang “I Love Falam” tshirt suahin leilung pumhlum ih laimi tambik umnak ram pawl asimi USA, Australia, Singapore, Malaysia, Korea le kawlram ah zuun […]


MARTIN LUTHER KING JR - Hre Mang\nWELCOME TO MY PAGE > BULPAK HRUAITU HUANTHU > \n(Chin Pastors & Social Justice)\nJan , 2007: (Jan 2009-Voihnihnak remsal mi)\nKumtin a voithumnak thawhttanni hi USA ahcun Martin Luther King Jr. Day tiah official holiday asi. Cozah zung hmuahhmuah an khar theh. USA ramah mimal hmin in official holiday hman mi pali lakah Rev. Martin Luther King Jr. a tel ve. Santhar sanah Chin (Lai) mi pawl khalin Pastor le kawhhran hruaitu cathiam thatha kan nei vivo thlang. Rev. Martin Luther King Jr. in US ramah Pastor dinhmun ihsin midum pawl nekcep an tuarnak, diklonak do khalh in milai dingnak hrangah ziangvekin ziangtiang hna a rak tuan timi thlir phah in Laimi pastor pawl hin ziangvek tiang Milai dingnak (social justice) thu lamah hma an lak a mawi in Bible in ziangvekin a zirh timi tawiten khaikhawm hnik uhsi.\nMartin Luther King Jr. cu Jan 15, 1929 ah a suak. A nauhak lai ahcun miphun thleidan awknak ruangah USA ramah midum le mirang tlawng pakhatah kai khawm a theihlo, Bus pakhat sungah totlang a theih lo, rawldawr pakhat sungah totlang a theih lo. A nauhak laiah Atlanta khua ih a ummi midum tlawngah ca a rak zir. Phunhra a awng hnu ah 1948 ah Morehouse College , midum tlawng thotho ihsin B.A. degree a rak ngah. Cuisin Corzer Theological Seminary, Pennsylvania ah Bible tlawng a rak kai. Bible tlawng ahcun mirang pawl thawn an kai tlangih an class ah student president ah an rak hril. 1951 ah B.D. degree a rak ngah. Cuisin scholarship a rak ngah ih Boston University ah PhD a rak zir zawm ih 1955 ah PhD a rak ngah. Cutawkah midum fala mawite, Coretta Scott a rak tawngih nupi a thit hnu ah fapa pahnih le fanu pahnih te an nei. Martin Luther King Jr. cun a pa'I pastor tuannak kawhhran Ebenezer Baptist Church ah assistant pastor in a pa a thihtiang a rak tuan.\nKum 1954 ihsin Dexter Avenue Baptist Church , Montgomery , Alabama ah pastor a tuan thawk. Pastor a tuan phah in "Advancement of Colored People" timi pawlkom member a rak lut. 1955 ihsi thawk in US ramih midum pawl nautatnak pawl do in midum pawl milai canpual hrang sualin hotu a rak tuan thawk. Mipi tampi hnenah hmun dangdangah feh in thu a rak sim. 1955 ihsin US cozah hnenah duhlonak an langternak (sandahpiahnak) ah ni 382 a rei. December 21, 1956 ah US Supreme Court in "midum le mirang thlei dan awknak (segregation) dan kha constitution thawn a kalh aw" tiah an rak phuang suak. ("US constitution cun "All men are created equal" ti asinan nunau, mi farah le midum pawl cun hril awknak 'national election' ah vote an rak thla thei lo, midum le mirang tlawng hmunkhatah an kai tlang thei lo, bus le rawldawr pawl khalah midum le mirang bus pakhat le dawr pakhat to tlang theih asilo. Midum pawl cu mirang pawl sal an rak si dah ih mirang pawlin an rak ten ruangah an thleidannak a rak si. Cutin duhlonak an langter laiah Martin Luther King Jr. cu hotu a rak si ruangah mirang pawlin a innah bomb an puah, hronak a tong, palik in an kai, thawngah an tlak, cutincing cun midum pawl hotu dinhmunah a lar so vivo. 1957 ah Southern Christian Leadership Conference ah hotu ah an rak hril. Himi pawlkom hin milai canpual, dingnak hrang sual dingah dinmi asi. Kum 1957 le 1968 karlakah Rev. Martin Luther King Jr. hin peng 6 milion (6 million miles) tluk khual a rak tlawngih voi 25,000 tluk thu a rak sim. Mipi pumkhawmnak ah diklonak le midum nekcepnak do in tawn khawmnak hmun kipah a feh ih thu a sim vivo. Cumi can lai lakah cabu (5) panga le cahram ziangmawzat a ngan fawn. Birmingham , Alabama ah mipi pumkhawmnak ah duhlonak langternak arak hoha tikah mi 250,000 tluk Washington DC tiang an feh ih cutawk ah a thusim mi "I have a dream" (Sunmang ka nei asi) thuthlangpi hmang in thu a rak sim. President Lyndon B. Johnson in president a ngahnak ding hrangah campaign a rak tuahsak fawn. Voikul (20) lenglo kaih a tuar ih voili lenglo velh a tuar, upatnak laksawng pali a ngah, Time Magazine in kum 1963 Man of the Year ah an hril. Midum pawl hotu lawng si loin leitlun khawmualtin ih upat tlak mi dinhmun tiang a rak thleng. A kum 35 a kim tikah Martin Luther King Jr. cu Nobel Peace Prize dawng tu hmuahhmuah lakah kum no bik si in upatnak laksawng pek a rak si. Noble Peace Prize na ngah asi ti an sim ve ten, a sum ngah ding mi $ 54, 124 cu "milai canpual mi zapi in zalen zetin an hmuh thei nak ding (Civil Rights movement) hrangah ka thawh ding asi" tiah a puang cih. Pastor asi ih a lian ciamco lo. April 4, 1968, Memphis, Tennesse state ih hnawmhlawn hnatuantu pawlin milai canpual zalennak an hmuh theinak ding hrang ah a cozah hnenah duh lonak langter dingin an timtuah rero lai, a umnak Motel room baranda ah a ding lai kha an thah ih a nunnak in leitlun a suahsan ta.\nKan ram a tthat lo tikah ram uktu pawlin kan milesa, kan miphun nunphung, laidan, nuntuzia, senpi thuthlung pawl kenkawh thei dingin zalennak le hmanrua zianghman an nei lo. Cutikah a zalen bikmi umsun cu biaknak lam asi. Cun khatlamah ramleng khalah Pathian zangfahnak in Pathian thu zir mi thawng siar in laimi Bible zir rero le zir zo mi kan nei. Zumtu pawlin ram le mipi pawl milai canpual zalennak hrangah ziangvek tiang tuanvo kan nei ih ziangtluk in thazang kan pe aw ding?\nPastor pawlin mahle kiangkap cio ah dik lo nakin, thuphan pernak, kan miphun le kan misa pawlin Chin mi sinak ruangah nekcepnak an tuarnak, Christian kan sinak ruangah nekcep an tuarnak, cozah hnatuan thatha ngah thei lo dingin thleidannak an tawnnak, thangthar no nawn pawlin hnamdang lakah cazirnak le hnatuan nakah siseh rualran zetin canpual an hmuh ve lo nak, senpi vangtlang bungrua (public resource) pawl hmandan le zem awk dan thu ah laimi kan si ruangah kan milesa in an hmuh lole an sun phah mi pawl, kan umnak in le kan hnatuannak ah laimi sinak ruangah nekcepnak an tawn mi pawl, laimi sinak ruangah dik lo zetin kan mipi pawl neihmi bungrua le sumsaw laksak an tuarnak, ramsung milesa pawl mithmaisia le tih le khur ding khawp in mai ramsungah tihmi a neih mi pawl, thinlung zinfe ko riahsiatnak le nekcepnak an tuar mi pawl, dik lo zetin farah tete kan milesa pawlin sumpai liamkuan an tawn mipawl, kumpi hnenah a lak in ngah theih mi senpi bungrua khal sumpai hnawhthuh pek a tul ringring nak, kan tele fa pawlin kan calai le thuanthu an zir thei lonak, aw! Sim cawk ding asilo. Kan ram pastor pawl, cu pawl cu kan zoh liam men ding maw? Thlacamnak in Pathian hnenah kan thlen lawng si loin kan tuah thei mi sungah ausuah pi ngam kan um maw? Thuthlunghlun san lai ih Prophet pawl cun siangpahrang pawl dik lo nak pawl cu thihtih loin hmaiton rori hmanin an rak sim theu. Rev. Martin Luther King jr. cun a miphun pi pawl dik lo zetin nekcep an tuar mi zoh men hnakin a nunnak kha cemral sawn khal a hril sawn asi. USA asi ih kawlram thawn a bang aw lo ti tla kan um men thei. Midum pawl dinhmun cu a dang lam asi ti tu kan um men thei. Thih cio cio, nunnak pakhat hloh ciocio ah midum maw misen kut in maw nunnak pakhat hloh thotho asi. A natdan a bang aw aw. Pastor Martin Luther King Jr. vekin dingfelnak diknak hrangah miphun aiawh in ding ngam tu hruaitu ttha ziangtikah kan Chin ramah suak hai kei maw?\nAsilole, Rev. Martin Luther King Jr. vekin, cozah kumpi thiltha lo a tuah mi do in duhlonak langter ngam ding cu a harsa kan ti asile kan mah laimi le laimi lakah dik lo zetin simsiat awknak, tuahsiat awknak, phiar awknak, relsiat awknak, hrin le hram in huat awknak, dik lo nak, ei ruknak, hrawhhrawlnak, thatlonak pawl do ding talin dingfelnak ah a ding ngam pastor an um maw? Diklonak,huatnak, sualnak in kan miphun thinlung mizia a eisiat cuahco mi hi do ngamtu pastor an um maw? Asilole eiruknak in le mi farah le midang mitthli tlater tahratin kan kawhhran member pakhatkhat in thawhlawm rak thawh sehla lungawi sopar ten thlawsuah kan rak pe thei ding maw? Kan ram a farah nak hin kan miphun a siatsuah lo, kan miphun dingnak le diknak mizia a hlo asile ziangtihman in tuah that theih asi nawn lo dingih kan miphun ih porh awknak kan neih mi kan man a hlo thluh ding. Zirhtu, pastor le biaknak hruaitu pawlin tuanvo tumpi an nei nan ti cio lo maw? Kan kiang kan kap, kan kawhhran, kan umnak khua, kan peng kan ram ah farah nauta nekcep nak le dik loin thu lairelnak pawl hi pastor le kawhhran hruaitu pawlin an zoh men thei ding maw si?\nCuvekin kan ram le mipi pawlin an tuar laiah, kan ramah zumtu mi malte, milion hman kim lo lakah kawhhran member cuh aw aw in siseh, lamtang tuah aw tahratin maw, thuneihnak sete cuh aw in maw, 'o' le 'aw' tivek thu ah eltai aw tahratin maw, mimal el tai awknak, huat awknak ruangah zumtu tefa vangnau lungawinak kan siatsuah lai ding maw? Huat awknak karhzai ter tu, thatnak duhsak awknak ruang si loin relsiat le thangsiat awknak, thuphan puh awknak, thuanthu tha lo midang thinna ter tu hmang tahratin thusia fah awknak,huatnak thlaici tuh rero in sual cituh tuh nak le zumtu thinlung thenthek awknak thlarau sual nathrik, milai thusia (social evils) pawl do ngam dingin a ding ngam tu pastor an um maw?\nZumtu pawlin teh, kan umnak pastor pakhatkhat in cuvekin diklonak le sualnak an do ngam tikah kan dinpi ngam ding maw? Dunglam ah raltha zetin sual do dingin kan dinpi ngam ding maw? Sual le dik lonak do hi satan hnatuan vekin kan zoh men ding maw? Kan kawhhran cio ah teh milai dingnak (social justice) hrangah ziangtluk kan ding ngam? Zumtu le pastor pawl hnatuan asilo ti ah kan dunglet kan hawisan thei ding maw? Kan umnak khawsungah nunau pakhat cu pawngsual le kaihhrem a tawn tikah kutsih in kan zoh men thei ding maw? Kan kiangkap ah mitha lo pawl ruangah harsatnak a tawng tu, a tap rero tu, nunau le mi farah, nauhak te pawl teh kutsih in kan zoh men ding maw? Samaritan mitha pa vek pastor laimi in kan nei ve maw? Rev. Martin Luther King Jr. vekin dingnak le diknak hrangah a ding ngam tu pastor hi kan ram mipi in kan va tul ve ti uh law. Kan ram mipi pawl tuarnak, ramsung ramlengah, mithli tla le ninghang in a ummi, nunau nauhak, pitar puter ziangzat an um ti hi the kan pastor le kawhhran hruaitu pawl hin an ruat dah pei maw? Kan laimi sung lala ah dik lo zetin mi ziangzat mithli tlakter mi an um?\nZumtu pawl, kan ram khristian sakhuanak kum zakhat a kim zo, pulpit par ihsin a hram thawk ih zirhnak (elementary teaching of the Gospel) lawng hi kan aupi rero lai ding maw? Kan ramsung milai pehtlaih awknak tintian ah Bibible in a simmi diknak le dingnak thutak hi ausuahpi a cu thlang lo maw? Kan ram sungah miphun sinak, len le farahnak, pawl thleidan nak, hrin le hram ruangah thleidan awknak pawl do dingah zumtu pawl hin ziangtal tuanvo kan nei ve maw? A fate bikah kanmai tappi kawm ihsin a suak rero mi aw-kam pawl hin dingnak le diknak, duhdawtnak au aw a suapi maw? Diklonak, eiruknak, thatlonak pawl do dingin kan innsang ihsin thawh cio a cu thlang lo maw? Kan ram kumpi uknak hnuai ah siseh ramleng ramtinah dinhmun that lo ruangah siseh diklonak le thusia pawlin kan mipi thinlung a siatsuah cuahco mi, tilian vekin a fen rero mi hi teh kan ram zumtu pawl lakah raltha zetin a do ngam tu ding an um lo maw si?\nDuhdawtnak, dingfelnak, rinumnak, le Pathian ttihzahnak in kan ram dinthar sal uhsi!\nRev. Martin Luther King Jr. cun, Thuthlunghlun san lai ih prophet pawl bangin USA ram uktu pawl le mirang pawl tuah diklonak, miphun thleidannak, milai canpual nekcep awknak pawl cu a do. Anihcun Dexter Avenue Baptist Church, Montgomery, Alabama ah PhD degree thawn nuamnung zetin pastor tuan men hnakin a nunnak cu a miphunpi, midum pawlin zelennak le rualran ten milai canpual an cen ve theinak ding hrangah pek hi aman sawn ti ah a ruat ih a nunnak a rak thap ngam ruangah US ramah midum le mirang thleidan awknak cozahdan pawl cu siatbal asi ih midum le mirang pawl cu bus pakhat, rawldawr pakhat, tlawng pakhat ah canpual bangrep ten an to tlang thei. Cucu Rev. Martin Luther King Jr. in mang in a rak man ih a mang man mi hrangah nunak a rak pek, " Nikhatkhat nini ahcun mirang le midum pawl bus pakhat sungah, tlawng pakhat ah le rawldawr pakhat ah rualpi vekin an to tlang lai ding asi" tiah mang a rak man ih a thihcilh mi cu tuini USA ramah a cang taktak asi. Pastor Martin Luther King Jr. in midum le mirang rualran nak a thlang lai dingmi hrangah "Sunmang ka man asi" ti ah thu a rak sim dah nak hmun ah USA President thar, midum le mirang pawl lubik ah hotu bik dinhmun la in thu a runsim sal taktak tikah thuanthu Pastor Martin ih sunmang cu a takin tuini ah a thleng asi ti cu leitlun zapi hmuh asi.\nLaimi zumtu, pastor, le kawhhran hruaitu pawl, leitlun thuanthu in kan ram le miphun hi tilian bang in a fen rero laiah tisia in kan miphun sinak dingnak le diknak hi fen hlo tahratin kan miphun a siatsuah lo nak ding hrangah kan zate'n tuanvo kan nei asi! Zo a ding ngam ding?\nDuhdawtnak, dingfelnak, le Pathian ttihzahnak in kan ram le miphun thuanthu tuahttha sal uhsi!\nRev. Martin Luther King Jr. thu laknak: http://nobelprize.org/nobel_prizes/peace/laureates/1964/king-bio.html


Umnak Hmun Rem Tthattu - Chinland Today Media\nNovember 14, 2008 4:50 am·0 comments\nUmnak Hmun Rem Tthatu\nPathian Amah rori an hnenah a um dingih an Pathian a si ding.\nAn mitthli hmuahhmuah a hnul sak ding. -Thuphuan 21:3-4\n– Ezekiel 43-45\n– Thufim 16:12-21\nA tthit aw cing dingmi fala le tlangval kopkhat cu nunnomnak an hmannak ding hmun remcang hawl in an buai rero. An feh tlang ding tikcu caan an hngakhlapzet. Asinan a hmun kha a thupibikmi a si lo. Mah duhmi thawn um tlang ding hi a thupi sawn.\nHmun le hma cu nuamzet le tthazet hmansehla nin cingcing a si. Asinan in duhdawt biktu thawn um cu ning ti a um lo.\nThuphuan sungah Johan in vancung ram cu ziangvek a si ding ti duhnungza in a sim. A si daan cu a hmun ram thu a si lo. Kanmah thawn a um tlangtu ding mi sawn a si. Jesuh cu kan hrangih hmun a remmi ah in hruai dingin a ra saal ding. Mangbangza thuthang cu, “Ngai uh, ka ra cing ding” (Thup. 22:7).\n“Ka hrangah a ra ve lo, midang hrangah a ra” tiah na ruat pang asile Thuphuan 22: 17 nak hi hrelh hrimhrim hlah. “Thlarau le mo cun, ‘ra-aw’ an ti. Hih thu a theitu hmuahhmuah in, ‘Ra aw’ tiah ti ciar hngai seh. Tihal mi hmuahhmuah in ra uh; nunnak tidai a duhtu hmuahhmuah in man pek loin ra in uh. “Mi hmuahhmuah tthit awknak puai ah sawm kan si thluh. Kan tuah dingmi umsun cu kan thlarau a duhdawtu le kan hrangih a thitu Jesuh Khrih zum hi a si.\nVancungram cu kan ruahnak hnakih maksak sawn a si ding. Asinan kan lungawi nomnak sangbik ding cu Jesuh thawn kumkhua kan um tlang dingmi hi a si.\nA hnenah in hruai ding,\nVancungram ih A inn nuam ah;\nSualnak le natnak um thei nawn lonak hmun,\nDuhdawtnak le lungawinak in a khatmi hmun ah.\nVanram a thupitnak bik cu Jesuh Khrih thawn kumkhua um tlang hi a si.


MYANMAR scientist MI MI AUNG hoha nakin MARS leisen parah Helicopter fate thlah ding (+VIDEO) – Ethuthang\nMay 14, 2018 Iris Hnem Mars, Mars Helicopter Scout, Mi Mi Aung, NASA, scientist, World\nNASA pawl cun Mars leilungsen umtudaan theifiang thei sinsin dingin zirnak an nei pehzom vivo ih tu khal ah kum 2020 ah Mars leisen par ih zam dingmi Helicopter fate an thlah tum thu an phuang.\nCuih Helicopter fate cu Myanmar scientist MI MI AUNG hoha nakin NASA’s Jet Propulsion Laboratory (JPL), California ah an tuah rero lai ti a si. Hih project cu 2013 ihsin an ṭanthok zoih tluangten an tuah suak thei a sile kum 2020, Mars lei par ih an thlah dingmi rover mawṭaw ah an telhcih tum.\nAn tumtah vekin 2021 kum thok ih Mars par ah tluangten a thleng thei a si le tuhlan ih an thlah zomi rover mawṭaw thlen thei lonak hmun pawl ah duh tawk in a zam thei dingih NASA pawl hrang ah ṭhathnemnak napin a suah thei phah ding an zum.\nHimi vanzam fate cu Mars Helicopter Scout (MHS) tiin an ko ih a tuah nakah $23 million hrawng cem ding an zum. A pum huap in 14 cm cube Rotor diameter: 1.1 m (3 ft 7 in) hrawng a siih Helicopter pangai hnakin let 10 hrawng in a panka a heer cak. Mars khua sik lakih siat theilo dingmi technology an hmang ih ni tha hmang in a zam ding.\nHimi tuahnak ih project manager Mi Mi Aung cun “Helicopter pangai cu a sangbik ah feet 40000 (12100 m) hrawng ah a zam. Mars par ih thli cu lei par thli ih zaṭek 1% hrawng lawng a siih kan thlah leh dingmi helicopter cu a sanglam feet 100000 (30500m) hrawng ah a zam ding” tiin a sim.\nNASA pawl zung a simi Jet Propulsion Laboratory (JPL) ah Mars Helicopter Scout project manager a siih JPL sungih nunau fimbik 14 lakih tel theive mi a si.\nKawlram ah a ṭhanglian ih kum 16 a si ah US ram a thleng.\nUniversity of Illinois ihsin electrical engineering (BS (1988), MS (1990) a ṭheh suakih NASA pawl ih rinsan zetmi scientist pakhat a si.\nAthuhla siar na duh le hinah hmet – MIMI AUNG\n← Nikhua theilo in thla 4 sung damlo nu cu a duh bikmi hla an ngai ter hnu in lungfim saal\nMalaysia ih um Chin mi nih mi bum →\nCOLOMBIA RAM LILAWN CAAT RUANG AH MI 10 LUAN NUNNAK LIAM\nJanuary 16, 2018 Iris Hnem Comments Off on COLOMBIA RAM LILAWN CAAT RUANG AH MI 10 LUAN NUNNAK LIAM\nA Pasal in a Thatzo an timi Innsang Nu cu Kum 8 Reihnu Ah A Suak Sal\nApril 2, 2018 Admin Comments Off on A Pasal in a Thatzo an timi Innsang Nu cu Kum 8 Reihnu Ah A Suak Sal\nTV THUTHANG PHUANGTU INN DOT 5 NAK IN DAWP THAT (+VIDEO)\nApril 2, 2018 Iris Hnem Comments Off on TV THUTHANG PHUANGTU INN DOT 5 NAK IN DAWP THAT (+VIDEO)


Chinland Today Help Team Fehtlang Kalaymyo Sehvel Khaw 3 Ah Tikhur 5 Laisuak - Chinland Today Media\nChinland Today Help Team Fehtlang Kalaymyo Sehvel Khaw 3 Ah Tikhur 5 Laisuak\nMay 12, 2016 3:53 am·0 comments\nChinland Today Help Team paltlang in Kalaymyo sehvel ah in ding tidai a harsami khua thum ah cet tikhur panga an hlu tiah theih a si.\nCet tikhur an hlunak khua pawl cu Tedim peng Kim Lai khua, Zonuam Zang ah pi 16o lenglo ih thuk cet ih pammi tikhur pali le Kalaymyo Sai khua ah tikhur pakhat an lai rero lai tiah Jesse Kip Ling hnen in thuthang kan ngah.\n“December thla in tidai an harsa zo. An khua hnar ih tiva luang nawi emem cu in ding le hman ding ah an va khai ih cumi cu an hmang” tiah Kalaymyo ih Chinland Today Team palai Salai Jesse Kip Ling in a sim.\nTisun laih, ticawm tuah sak, cet bun pawl tel in a zate’n tisun pakhat ah ting 25 a cem ih cui’ khua pathum ah inn za nga lenglo an um.\n“Yangon ih sibawi pawl le Chinland Today Team ih mipi ih an rat hlutmi thawn kom in tisun kan laihmi a si. Tisun laitu pawl an man remcang thiam lo ih kan duh vek in in theh sak thei hlohhli lo. Tu khal ah Falam peng Cangai va ah tidai an harsa zet ti kan thei. Tisun pakhat tal va laih sak ding in tu hi hotu pawl thawn kan ron aw rero lai” tiah Salai Jesse Kip Ling in a sim bet.\n-Salai Lal Nun Uk


Riantu Dingih Kawh - Chinland Today Media\nNovember 24, 2009 9:40 am·0 comments\nZiangahtile Mi Fapa hman hi rianmi si loin mi riantu si dingah le mi tampi tlen dingah a nunnak pe dingin a ra a si,” tiah a ti. – Mark 10:45\n– Ezkiel 22-23\nGeorge W. Bush cu American President a ttuanlai ah sim cia loin ramdang ih hnattuantu raalkap pawl hnenah Lungawithusim Ni (Thanksgiving Day) ah zaanriah do hngai dingin a feh. Thuthang laaktu pakhat in, “President in atu le atu rawl mi an do lemlo ruangah mi hrekkhat cun an rawl ei loin ciinken ringring dingmi laksawng ah an ret men ding,” tiah a ti.\nRammi pawl ih hrilmi ram uktu bawi pawl cu mipi riantu an si. Curuangah an hnattuannak thu pawl hi nikhat sungih thuthang thupibik cu a si lo.\nMi tampi cun thinlung takin midang hrangah hnattuan an duh nain mi tthenkhat ih hnattuan cu a ngaingai te’n kan ti asile mah le mah rian-awk, mai’ hrang hlawknak ih hnattuan an si. Himi hi Jesuh ih A dungthluntu pawl training a peklai caan khalah a rak si ve. Dungthlun pawl in Jesuh ih dungthlun hi mi langsar le mi maksak cannak dingah an ruat.\nJesuh in, “Leitlun ram uktu pawl cu an ukmi pawl kha an lal hnawh ih an hotu pawl tla cu thu an nei nasa ti cu nan thei. Asinan nannih lak ahcun hi bangtuk cun a si lo pei. Nanmah lakah pakhat in a tumbik si a duh ahcun nan zate riantu a si pei. Nanmah lakah pakhatnak si a duhtu cun nan zate ih sal a si pei,” tiah a ti (Mark 10:42-44).\nMi kaihhruai daan zirnak hmun ah vei ziangziat hman kan kai khal le hruaitu ttha cu riantu ttha an si hmaisa ding.\nHruaitu dik cun duhdawtnak in mi an hruai ih,\nTangdor in Bawipa an rian;\nAn nunnak ah thlarau rah an rah ding,\nA Thu an karhzaiter ding.\nHruaitu ttha cu riantu ttha a si.\nA Nungmi Kan Ruahsannak


North Korea Ram Ah Pam Thleng, Mai fate Sa Eitu Um - Chinland Today Media\nNorth Korea Ram Ah Pam Thleng, Mai fate Sa Eitu Um\nJanuary 30, 2013 2:29 am·0 comments\nAsia Press, Sunday Times: North Korea ramsung ih Pariah ramthen ihsin thuthup theih dan vek in, N. Korea ram ah pam nasa zet a tlung ih, mai fate eitu rori khal an um thu Asia Press le Sunday Times cun a tarlang asi. South Hwanghaw ihsin thutheih dan ah cun, “May khua ah nupa an um ih, fate 2 neitu cun a fate a that.\nA fanu upa sawn a that laitak cu a fapa in a hmuh tik ah a au ih, a fapa khal cu a that hngal. Cun, an nu ratlung cu “Tuizan cu sa ei ding kan nei” ti in a fate pawl ih sa cu a hun. An nu cun a ngaih a thatlo ruangah palik pawl hnen ah a sim ih, palik pawl in an zohfiah hnu ah an fate 2 ih taksa thenkhat khal cu an hmusal” ti tarlang asi.\nThuthang lakhawmtu pakhat Gu Gwang cun, “Pa pakhat khal in ei ding nei nawnlo ruangah a tu pa a that ih, a sa a ei” tiin a rel. Choungdan khua khal ah ei ding neilo ruang ih mai fate sa eitu pa pakhat kaih asi thu Korean Workers Party ih zung pakhat ihsin thutheih asi.\nNorth Korea Ram Hruaitu Kim A Fala Zuun Tuar


Tuu Faate Bangin - Chinland Today Media\nApril 4, 2010 4:33 pm·0 comments\n“An tisiazet nain thin dai te’n a tuar, kam khat hman a ttong lo. Thah dingih an fehpimi tuu faate bangin le hmul meh dingmi tuu bangin a kaa in ttongkam zianghman a suah lo. -Isaiah 53:7\n– Thutthentu 16-18\n– Luka 7:1-30\n1602 lai ah Italy mi zuksuai thiam Caravaggio in “The Taking of Christ” timi zuk a suai. Himi zuk cu Baroque suai daan in suaimi a si ih a ngaingai rori khi a bang. A sendup rong thawn suaimi Gethsemani hmuan sungih Jesuh an kaihlai zuk a si. Zuk sungih thil pahnih in a zohtu pawl ih thinlung a laakzet. Pakhat cu Judah in Jesuh a zuarlai ih a hnammi a si. A pahnihnak cu Jesuh ih kut a pahnih ttem khatmi caang lo te’n a tuarmi langternak a si. Amah cu tlolakpi (univeral) tuahtheinak huham neitu a si ko nain Jesuh in a kaitu pawl ih kut sungah le Thinglamtah (Cross) ah Amahte a pek aw.\nJesuh in A thu simmi a ngaitu pawl hnenah, “Ka nunnak cu zohman in in laaksak thei lo ding. Keimah te siangzet in ka pekmi a si” tiah a rak sim (John 10:18). Hivek ih thinlung siangzet ih a pek awk ding cu Isaiah in, “Thah dingih an fehpimi tuu faate bangin le a hmul meh dingmi tuu bangin a kaa in ttongkam zianghman a suah lo,” (Isai. 53:7) tiah a rak sim cia.\nTuu Faate bangin Amahte thawinak ih a pek awknak in a duhdawtnak a langter a si. Jesuh in, “Mi pakhat in a rualpi pawl hrangah duhdawtnak tumbik a neihmi cu an hrang ih a nunnak pek hi a si,” tiah a ti (John 15:13). Unau ruat hnik! Jesuh in cutluk in a lo duh. – Harkness\nDuhdawtnak in ka ai thi ding Runtu a thlah,\nZiangruangah cutlukin in duhdawt?\nNeemte’n Calvary thinglamtah ah an hruai,\nZiangruangah cutlukin in duhdawt? – Harkness\nThir ih an khenmi Jesuh ih kut in,\nDuhdawtnak thawn a khatmi Pathian ih thinlung a langter.


Yangon Airport Kiangah Bomb A Puak Ih Kiangkap Um Pacang Pakhat An Hrem That, PDF A Si Lo – Meifar\nDecember 22, 2021 admin Myanmar 0\nDecember 21, 2021 zinglam nazi 7:00 hrawngah Yangon International Airport kiangah bomb a puak ih kiangkap ih um pacang Maung Aung Thu cu ralhrang pawlin an kap ciamco hngal ih a kawng ah an kap ngah, cutin an kai ih thu an sut phahin an hrem that.\nAn sungkhat in, “Maung Aung Thu hi harhdamnak ṭha lo a si, a hna a set. Khual ka tlawng ding tin bag thawn inn ihsin a poksuak, a nupi khal a nu tei inn ah ava riak. Ralhrang pawlin a kawng ah an kap ngah ih thusutnak hmun ah an that.\nCumi hnuah ralhrang pawl cu an inn ah an va feh ih an thilri bungrua pawl an zoh thluh nan zianghman an hmu lo, PDF khal a si lo ih daiten um men mi a si” a ti. Tuisun December 22 sun nazi 3:00 ah a ruak cu ralhrang pawlin an phum tum ih an sungkhat minung 5 lawng a ruak phumnak ah tel dingin ralhrang pawlin an ko, asinan a ruak cu zoh an siang lo.\nTualsung mi pakhat in, “Ralhrang pawlin zingzoinak, thusutnak khal nei loin an kap that. Bomb puahtu a si le si lo khal an zingzoi lo. Bomb puahnak aum asilen kiangkap ih um cu an kap that hngal vek a si, bomb puahnak kiangkap ih um pawl cu an that hngal. Daan le dun khal aum nawn lo” a ti. Yangon Airport kiangih bomb a puak ruangah Airport cu an khar lawk.\nWin Le Zaw Cu Lung Damlonak An Nei


Nun Thufim - Chinland Today Media\nApril 5, 2017 12:51 am·0 comments\nStephen Tha Nei Fai\n(1) Mi ih an lo relsiat caanah na thinnau mai hlah. Zohman in uico thi le arpul an deeng paihlo. Deen tlak khal a silo. Pathian in dodal tlak le relsiat tlakah in khaisaang ti thei in hnangam le daite’n um daan thiam aw.\n(2) Thiamcia le fimnak famkim ciaih suak kan um lo. Zirbeet rero, theihbeet sinsin ka tul ti ciing ringring awla teimak suah aw.\n(3) Na hmuhton mi a tam sinsin tikah hmuhhrih lo, ton hrihlo baakmi tamtuk ka nei lai ti theiin tui na sinak le dinhmun ah duhtawkaw mai hlah. Zirnak timi hi thlaanmual kan luh tiangih kan tul dingmi a si.\n(4) Mi relsiat le dodalnak ruangih dungsiip le thinnau mai pawl cu mi pitling ah an suak thei dahlo. Dodal le relsiatnak hi hlawhtlinnak ih kailawn step an si vivo.\n(5) Mi dang neh thei dingih thupi bik cu mah le mah nehawk hmaisat khi a si. Na thinlung na neh hmaisat le mi dang khal na neh thei vivo ding. Zumtui’ hlawhtlinnak hrangih a thupibik hrampi cu mah le mah nehawk hi a si.\n(1) Mifim cun kaphnih in thu a ruat thiam. Curuangah a tonmi harsatnak kip cu a nunthannak hrang sii thabik a si.\n(2) Piangthar cazin cu Pathian lawngin anei ti thei in buai ciamco theu hlah.\n(3) Zumtu cu kan neihnun le hlawhtlin hnakin harsatnak kan tonmi in kan nun Jesuh Khrih ah in sawhhnget sawn.\n(4) Na mizia le na tlin tawk ihsi hlapi ah na hman dingmi na suahpi thilti\ntheinak a um.


Yangon ah CHIN KUM THAR [FANGER] - Chinland Today Media\nOctober 12, 2009 12:03 pm·0 comments\nBuannel*Falam Tlangcabawm | FPMY\nFalam Pawlpi, Yangon [FPY] le Falam Pawlpi Mino, Yangon [FPMY] ih ?anrualnak le a hleicein FPMY ih ?uanvolaknak in tui kum 2009 CHIN KUM THAR [FANGER] cu Judson Memorial Hall, MBC ah 12:15 zn ihsin 05:15 zn tiang hlunghlai zet le nuam zetin an hmangtlang hai. Hinah zuk zoh aw…Yangon CHIN KUM THAR\nKan Lai Ram Fing le Tlang ti mi hla zapi dingin an sah hnuah Rev. Sen Hmung ih thlacamnak in can hman an thawk. FPY Hotu Pu Nawl Hto in thusimnak a nei ih, cu ?heh in FPY Sung?uantu aiawh in Sung?uan bawmtu Pu Hrang Tin Thuan in thuthannak a nei. Cun FPMY aiawh in FPMY Hotu Salai Peter Lal Din Thar in thuthannak le thusimnak a nei ve. Cu ?heh in Pu Lal Lian Chung in FPY Directory 2009 thawn pehparaw in thusimnak a neih hnuah, Rev. Thang Tin Sum in FPY EC thar thlacamsaknak a nei cih. Cu ?heh cun hnihsuahsainak can a si ih, Salai Enoch Lai Nei Pui in duhtawk ih hnihsuak a hnu sai cu mipi cu an hnihnak ah an pum vum hmuah a na thluh thei, an bang thluh thei. Cun Buannel Music Group ihsin Pempo ben in awnmawi le zaihla thawn mipi an awi peh vivo.\nCun phun 10 ‘D’ ngah pawl le kum 75 le tlunlam upapawl sunlawih laksawng peknak in can an hmang peh vivo ih, FPY upa lak ihsin Tlawmngai hleice: Rev. Dr. Pa Sang, Sung?uan: Pu Timothy Lal Hlun Eng, EC Sungtel: Pu Ral Lian Sang pawl “Sunlawihnak Capi” peknak an nei peh. Cu ?hehin san thar mino lam danglam zet DVK ti mi Ma Kim le rualpipawl hnen ihsin hmuhnak an nei. Cun Pu Khuang Lian in fawrhfialnak a neih hnuah, Chin sang le theiti thlum thaw zet eiin tlangnak an nei. Cun Mosquitos ben pawl cu stage parah an hung kai ih, zapi dingin “Sersiamtu Bawipa” ti mi hla an sahtlang hnuah, Solomon Menrihai, BJ, Susan le ?hangthar nonawn zaithiampawl in zai hla mawi tete sakin mipi an awi peh vivo.\nCu ?heh cun Chin lam dangdang; Tapong, Zanniat le Zahau hnen ihsin lam hmuhnak an nei fingfing hnuah, hrintin ihsin Chin thuam hmuhnak an nei peh. Cun Promised Land ben pawl in awnmawi le zaihla thawn mipi an awi peh vivo ih, Rev. Hrang Tin Lal ih thlacamnak in can an ti cem.\nTui ?um ih ra suaktu mipi hi an zaten 1500 leng an si ding. Hall sung khatin tonak an hung ih, mipi an khat thluh, cun a lenglam ih rak um khal an tampi lai. Can hmandan, tawlreldan ziangkim a ?ha zet, a tluang zet ih, a nuam zet tiah mipi hrekkhat hnen ihsin authawm khal theih a si.


Obama in A Hna Ttuanpi Ding Mi Pawimawh Pawl A Ruat - Chinland Today Media\nObama in A Hna Ttuanpi Ding Mi Pawimawh Pawl A Ruat\nJanuary 10, 2013 4:25 am·0 comments\nUS President, Obama cun a term hnih nakih a hnatuanpi ding mi pawimawh pawl a ruat rero laiih, Secretary of State,dingih John Kerry a ret hnuah Defence Secretary, ttuan dingin Vietnam ral laiih ralkap huaisen raktha zet Republican Senator hlun, Chuck Hagel cu a ruatih, CIA Director dingah John Brennan khal a ruatcih.\nDefence Secretary, dingih Chuck Hagel a ret tum mihi elbuai awknak malte a suakter deuhih, Republican Party suang khalah himipa duhlo tu ziangmaw zat an um tiah theih a si.\nChuck Hagel hi Iraq donak khalah ngaidan danglam deuh neitu ih ruahmi a siih, asinan Secretary of State,dingih Susan Rice a ret a tum mi a tlawlh ruangah Defence Secretary, dingih Chuck Hagel ret a tumnak hicu a sutsal dingah zum a umlo. Defence Secretary, ih Chuck Hagel leh CIA Director, ih John Brennan a ret ngah a si ah cun Secretary of State, John Kerry thawn US ram Cozah kaitu mipawimawh langsar lu leh dan an si thlang ding.\nCIA Director, tharding John Brennan khalhi mi rel sawisel deuh rero zomi a siih, kum 2008 ah khan CIA Director ih ret tummi a rak sizo nan a mah in a el ruangah midang an ret nak a si. John Brennan hi Osama Bin Laden thah danding ngaihtuah suaktu lakih tel mi pawimawhzet a siih, Yemen , Middle East ram dangdang leh North Africa ram pawlih misual Terrorism pawl donak leh kaih danding tawlrel tubik leh ral dodan leh ralreel thiamzet a siih, Guantamo Bay thawng In tuahding thu kahlah khami laiih CIA Director, George Tenet ih kut leh ke bik a raksi ih, mi taimazet leh thil cik fekfek leh ca siartamzet mi a si.\nSyria President, Assad Tlawm A Tum Lo\nSyria President, Assad cu a dinhmun a cepther zetin caauraauzet thlanghman sehla a mah dodaltu Opposition pawl hnen ih tlawm a tumduh cuanglo tiah theih a siih, an ram buainak hi kum 2 a kimzet thlangih minung 60.000 lenglo an thizoih, himi cingih a tawpthleng ttan a tumthu a puan ruangah an ram mipi hrangah siatnak tawpkhawk thlengkhal sehla pawi tinak a nei nawnlo tiah ruah a si. President Assad hi a mai ralkap pawlih um dan leh dinhmun khalhi fiangten a theifiang thei nawnlo tiah theih a si.\nAn ram khawpi Damascus khaw hnarih meithal leh Bomb cat lo ih a puah rero lai khalah a mah dotucu ram dingmi an si tiah a puh thotho ih, a mai ram mipi in hlawnthlak in duh tihi a pawmduh cuanglo ih a ram mipi parah ralthuam ttihnung Tur tel ralthuam a hmangduh maiding tiah ramdang pawlcun an zum thlang.\nUS President, Obama A Mai Party Pawl In An Mawh Thluk\nZiangruangah US In Hnuailam Ihsin ISIS Pawl A Do Lo?\nObama In Islamic State Cimit Ter Ding Cu Thil Olsam A Si Lo A Ti\nUS Defense Secretary Chuck Hagel A Hnatuannak Ihsin Cawl Ding\nSyria Thuhla Ah US Le British Lungawi Lo\nUSA National Security Advisor Thar Susan Rice


Capoh Sai Thiam - Enoch Laineipui - Chinland Today Media\nCapoh Sai Thiam – Enoch Laineipui\nPastor Enoch Laineipui Thutawi\nHmin Ngai : Enoch Laineipui\nSuahnak Khua : Saikhum Leilet khua, Falam township, Chin state.\nNu le pa Hmin : Pa: Rev. Bualkham, Nu: Lalrosung\nU le nau pawl : Pi Biaktlem, Upa Vanlalzar, Pi Hrangthan, Pastor Ngurlian, Upa Lianci, Rev. Laldinsuah, Saya Solomon Ramthang pawl an si, mipa paruk nunau pahnih kan si.\nFimthiamnak : B. A (Hist. Yangon), B.Th., M.Div., Th. M.\nTufang umnak : No. 89.A, 19th Ward, Thamahsheiktah street, Hlaing Tha Yar,Yangon.\nHnattuan : Pastor\nHobby : Pahnih ih ka rel ding: (1) Leitlun lam thil ah cun, “capoh hnihsuah tuah ih mi hnihter”. (2) Pathian thu lam ah cun “thuthang ttha sim”.\nAmbition : Leilung tlun hi thuthang ttha sim ih hel suah ttheh.\nThuken : Leilung tlun thu lam ah cun (1) Leilung tlun kan damsung ah hin mi lungawinak le mi hrangah thil ttha hi kan tuah ding mi bik a si. Pathian lam thu ah cun (2) Ziangkim aiin Jesuh ka duh sawn.\nCabu Duhbikmi : Mizo ca ih an nganmi, ” Kei ka hrangah cun nun hi Khrih a si” timi cabu.\nUpatmi Milai : Ka pa le ka nu tluk ih ka upat mi le ka hrangih mi ropi leitlun ah ka hmu lo.\nCT: Kan titi hlanah Lairawl na duhmi pawl in simta thei pei maw?\nEnoch : Tak ngai tak ngai e… lairawl ah hin, Phiang, Bete, Vainim, Busul, Tantthe, Hlamhmai, Fangngai (Buhtun) tvk..an um culci ih culak ah cun Arsa thotho hi ka duh bik he he he.\nCT: “Hni siamso aw, Hni uarau aw” timi VCD kha Falam ttawng ih Capoh hnihsuak VCD hmaisabik tin kan thei ih a hman maw?\nEnoch : Himi thusuhnak ka sannak hi ka pawrhawknak sihram hlah sehla, ka theih tawk ah cun a hmaisa bik siin ka thei aw. Kan Chin mi rinsan tlak taktak upa pawl khal in thazaang in pe ih kei mai rel si lovin, an mah in, “Kan Chin mi Falam ttawngah cun Hnihsuak sainak VCD tuah hmaisa bik na si” in ti. Nan theih dan hi a dik ah ka ruat.\nCT: Ziangruangbik ah Capoh hi na tuah ih ziangtik in na tuah thawk?\nEnoch : A tlun ih ka thuken mi vek khan ka nauhak lai ihsin mi hnihter, mi lungawiter hi ka rak tum bik mi a si. Ka unau pawl lak ah hnihsuak sai an um lem lo nan kei hi ziangah si maw ka rak paih ciam co. Ka kiangih um hi keimah ruangah lungawi in hni siam so hai sehla timi duh ruangah capoh hnihsuak hi ka tuahnak a si ih, ka theihsual pang lo ah cun kum 7 ka si kum (phunhnih ka si kum, kan khua in Zongte khua ih nauhak bawhlung an sit ah a pakhatnak kan la ih lawmman khawsen in kan lawm ttum) ihsin khawsen puaituahnak ah hnihsuak ka rak sai thawk.\nCT: Mizo ram vek in Hruaitu pawl Capoh ih sawiselnak tuah hi a tha lo ding maw?\nEnoch : Himi thusuhnak hi keimah le kei mah ka rak sut aw dah zo. Khat lam ah cun ttha ka ti ve ko e, ziangah tile minung hin kan tthat lonak hi kan rak theithiam aw ttheu lo ih cumi remnak ahhin a ttha ve ko lo ding maw? ka ti ve. Mizoram tla khi tampi cu Politic hnihsuak an hman mi khin an hruaitu tampi nun a thleng nasa in in ka thei. Kan ram ih politic cu tanta in Pathian kawhhran kan hrauinak le kan Christian nan dik lo pawl tthin aw dingah tuahsehla ttha ka ti ve khawp mai. Cun, hiti vek in tuah aw tiah thurawn petu khal ka rak nei dah. Asinan, kan ram dinhmun tlan a zir lo bak ah mi thin vun natternak capohnihsuak sai cu ka thisen in a ngam deuh hrih love. Hnihsuak si lovin, “hnih ttah-suak ” ah a cang pang kei ti ka phang he he he. Zo ih nun hman den bul nei lo, asinan nun thleng danglamnak dingih ttha thotho hnihsuak hi sersuah ka duh bik mi a si.\nCT: Capoh hi kan Chinmi pawl lakah ziangtluk in hmual a nei?\nEnoch : E…. nei law law si! Kan Chin mi pawl cu capoh le hnihsuak duh mi kan si ih kan thuthup tla hi hnihsuak hmangin kan sim aw sawn in ka hmu. Kan riahsiaknak tla hi hnihsuak thawi kan pawlawk cun tamzet a rehter fawn. Kan khua ah hin khawhar topinak ah hnihsuak tuah dingin ka nauhak lai ihsin in fial ring ring ttheu. Hnihsuak ka tuah caan ah cun khawhar sungkua khalhi an hapi dengkawr tiang lang hin an hni ih “kan khawhar in hnem riai” tiah lungawi thu in simtu hi tam zet ka tawng zo.\nTlangval le fala kawmawknak khalah nelawknak le duhdawtnak sersuah awl bik cu hnihsuak le capoh ih pawlawk hi a si. Kan Chin mi cun hotel thabik ih tawn khawmawk ai-in capoh le hnihsuak hi kan rualpi ttha tuahnak ah kan hmang in ka hmu. Chin mi le capoh hnihsuak cu mit le hnar vek in tthen theih lo in kan nun phungah a um in ka hmu a si. A tawinak in, nelawknak a suahter, duhdawtnak a pungter, khawhar a hnem ih kan thinlung in thianter a si. Curuangah, kan Chin mi hrangah cun hnihsuak capoh hin hmual tampi a nei zet in ka thei.\nCT: Capoh,hnihsuak hi tuah vivo tlak in na hmu maw?\nEnoch: Aw…Capoh hnihsuak hi a tuahdan (pattern/ how) lawngte ka rel thei lo nan tuah vivo tlak ah ka ruat. Kan lai nun dan le lothlo hna kan ttuan dan, fala le tlangval kan nun dan, kan Chirstiannak lam tianghin hnihsuak sisi ih zohthim tlak nun sersuak in tuah vi vo sehla a va tha awm ve! tiah ka ruat theu. Cuvek in tuah theitu hi kan Chin Falam lak ah hin um lohli sehla ka beisei. Mi dang khal in an duh in an cak viau ding tiah ka ruat. Pathian tak be lo hnam dang pawl khal in an tuah ih an nawmnak ci khat a si ve ruangah tuahtlak rori ah ka ruat.\nCT: Kan Chin nunphung le Capoh hi a milaw in na thei maw?\nEnoch: Mi sapawlh thuan thu ihsin hnihsuak hi a rak um hmang. Saberek ih khuangcawi thuanthu ka theih mi ah “Zubui in khuang a tum ih ramsa pawl nawnnak ah Sakhi a hni nasa lutuk ih tutiang a cal a kir ta” an rak ti mi ka thei. Kan nun phung thawi kalh aw mi thu kan rel lo a si ah cun (ex. zahmawh thu lutuk, mi rualbanglonak thailang ciam co, mi nautat le zawkzet) a mil aw lo mi hnihsuak a um cu ka ring lo. Kan nun phungah titi sep leh hnihsuak sai phah thawn rak pawl aw theu Chin mi kan si ruangah a milaw lo si lovin a milter lam ah ka ruat sawn.\nCT: Na capoh, hnihsuak tuah ruangih thinheng le lo sawisel an um maw?\nEnoch : Cu kher kher! tak ngai tuk nan ti sum! Um bese love. Ka nuahak lai ihsin ka hnihsuak sai rak theitu le mi ttihhrut te ka sizia rak thei zo pawl cun an mai thu hnihsuak ih ka rel hman ah khin hnih an khawp lo lam ttheu. Hnihsuak khal hmel theih lo ram a thlen cun huatu le ngaih lo tu cu an um thei ko. Ziangah tile capoh hnihsuak a si ti an theih fiang lo ruangah a si tiah ka zum. Ka VCD suah hlan tiangah kha cun relse tu le hua zuak zo tu pakhat hman an um lonan VCD ka hun tuah zik tak tak kha cun thungai a rel a si ko ding, a ttawngphen ah thu ngai a tel ding tiih rak hua zik zuak zotu le VCD suah ding lawm man cu, khua le ti, bulpak tthatlonak a rel kei tiah rak tuksum deuh cu an um ko.\nThenkhat cu pacang ttha taktak le thinlung kau em em an um fawn. Himi lak ah bulpak thufim ka rel mi rori (ex. Pu Paro, Pu Tuan Ling Thang, Rev. John San Luai, Rev. Robert Thawm Luai etc…) pawl cun thazang in pe ih, “sim hluah hlo mai aw” tiah duhsaknak in pe sawn. Pathian zangfahnak in CVD cu a hungsuak tak tak ih capoh hnihsuak tiah zo khal in an rak thei thiam thluh a si ko ding, email ih ca ka dawn dan cu a dang tuahsal dingih thazang peknak lam hlir a si ka dawn sal. Kei cu hnihsuak capoh thungai silovin, hnihsuak capoh rori sai ttheu mi ka si in ka thei aw.\nCT: Capoh hi a group vek in teh ding sehla kan Laimi hrang ah tuah thei mi a um pei maw?\nEnoch : Um tuk e….himi hi ka hngahhlap bik mi a si. Kan ram hi nitin in tthat lam a pan vivo ih thil tici a si viau dingah ka ruat. A group in ding sehla kumkhat ah vawi hnih lole vawithum tal maw VCD ah thun aw sehla kan Chin nun ah nawmnak in thlen lawng silo vin kan nun in tthangsoter dingah ka ruat. Cun, siat ni tthat ni ah sawm kan hlawh dingih lungawi mi hnen ah lungawi sinsin nak a thlen dingih riahsiatnak a tuartu hnen khal ah hnihnak, thawvennak le lungawinak a thlen thei ding.\nKei men ih ka hmuh tawn mi ah cun khawhar pawl hin an ttahnak ih ttahpitu an ttul vek hin an thinlung sungah cunlungawinak hnihnak an ttul ve in ka hmu. A tikcu rem cang te ih thlak thiam ahcun hnihsuak capoh hin khawhar sungkua khal hapi lang veng veng in a tuah thei ve a si. A group in dingtu kan Chin mi ih an um ding hi ka thlir mi bik a si. Kan nungphung a ttha lam in cawisan an tum kei, siat ni khat ni ah ttanpitu ttha ah an cang kei, ramsung ram leng ih um kan Chin mi taksa in kan tawnawk thei lo khal a sile kan titi, hnihsuak capoh in kan pawl aw dingih leitlun ih miphun nuam bik ah kan cang ding a si. A va cak um ve aw!\nCT: Dr. na ngah an lo tivek thungai maw si?\nEnoch: Dr. timi ih sullam cu, “Dak Rero” tinak a si ih ka nauhak lai ihsin ka ngah zo. A hleice in nunau hi mipa aiin an hawkdak ih Dr. ngah an tampi. Japan ah tla khan ka va ih hnakum (nikum a si lo) ah khan ka va la zo. Dr.ngahnak awl bik cu sangkate awng sehla DAK RE RO sehla ngah hngal a simen.\nCT: Kan ram ih Sponsor kan ti rero hi ziangtin na hmu?\nEnoch : Tak ngai tak ngai e…Sponsor dawn lam ah hicun tutiang ka virgin pialpi lai, (ka dawng hrih lo tinak). Sponsor hi cu kei mai hmuh dan cun sponsor silovin “SPON-THAU” tiah ka ko men. Sumlu ttul lo ih sumpai peipunnak a si ih a ropi nasa. Ziangahtile, sponsor ttha tak dawngtu thau lo ka thei lem lo. A thau lo hi cu pi le pu san ihsin mi thau thei lo sungkua an si ding tiah ka zum.\nCulo le an pumpi a cak tuk ih an eimi rawl rialta lovin a hlawnsuak hngal cing cing a si ka zum. Tthenkhat cu nauhak hmin in, tlawngta hmin in, kohhran hmin in sponsor an sioh ih a ra thlen cun mi pakhat (an mai) hnen lawngah a thleng. Curuangah mi tampi hrang kha inn sungsang pakhat ih an ei ah cun thau awm tak ti uh law. Curuangah SPONSOR tilovin SPON-THAU ka ti men. Cun, ka duhtawk loih tui kum 2011 hicun SPON –THAU ti lawng hman duhtawk lovin SPON-SUAL tiah a hmin ka bet.\nCT: Lai thufim na rel ttheu mi lak in na lunglut bik pathum, an khaw hmin thawn in sim thei kem?\nEnoch : Ceke law hawi! a va cak um em! pathum lawng cu in relter mal lam, tulai khal ah keimah in hniter rero tu thufim pathum an khaw hmin thawn rel ka duh. Lairal tlang pawl hi an ropi nge nge.\n(1) Mi hmai ah cun na hmel hni siamsi ten um awla na kawr dip sungah na kut tum aw, (Selawn khaw thufim).\n(2) Mai nupi pasal ih duh cengcu Arcang khal thik ding, (Zongte khaw thufim).\n(3) Lungrualten kan khua kan um phawt ah cun nikhat khal thathaw lawn um a theih, (Singai thufim).\nCT: Tlangval pawl Nupi ttha tawng thei ding in ziangtin kan hawl ding?\nEnoch: Himi thusuhnak cu ka duh hle mai. Ka duhzawng suh in thiam nasa, hnihsuak deuh, titi sep phah le capoh hnihsuak rawi culci in ka lo sang hai ding. A sau deuh khal le in ngai thiam uh la.\nNupi ttha tawng thei ding cun thil pa thum thlun thei a ttul:\n(1) Nunau/ fala kha an hmel silovin an khuk vun ih hawl ding(Thipcang khaw thufim). Nunau nan hawl le mitthen khat cu a pakhatnak ah an hmel nan zoh ih cun a pahnihnak, a vawihnihnak ah an balah, a pathumnak ah an taw nan zoh, a pa palinak ah an kedil le kutzung ke zung nan zoh cucun a neta bik ah kiang le kap nan zoh ttheu a si ka zum. Si ee a si ko. Nupi ttha hmu ding cun nan tawnawk veten an khukvun nan zohsak hngal ding. Thlacam mi an simaw? ti kha nan zoh ding. An khuk vun nan zoh kha siang lo vek ih an um le an nu le an pa nan sim ding. An khuk vun ah khan hmaser men men si lovin Kelcang (mee cang) khukvun vek ih a ser dem dem thluh a sile thlacam paih an si ruangah cuvek nunau cun a lo duh lo khal le neihtum ngei ngei aw. Asinan ralrin ding mi cu a nauhak lai ih leh a paih tuk ruangah a rak bahnak hmaser a sile silo kha mitkharh power tam zet in zoh ta ciam co ding. A loduh lo a si le palik hnen ah sim mai aw. Palik in an lo bawm ih a lo duh cuang lo a sile, thlariat sung an kawtka ah zingtin thaw kuahko in va ttap aw. Vawikhat na ttah ah khan na mitthli tidai pungkhat hrawng a khah ring ring a ttul aw. Cutin na zuam nan fala in a lo duh cuang lo a sikhal le a nu le pa in na ttap an ning tuk kei, na va ttah leh phangah an lo neihawkter ding cucun nupi ttha na tawng thei ding.\n(2) Nupi ttha tawng ding cun nupi hawl lo ih um men a ttha. Pathian in Adam kha nupi va hawl aw tiah a fial lo, Isaac khal kha a pa Abraham in nupi va hawl aw tiah a fial lo, Joseph khal kha nupi hawl in a zuang a phar ciam co lo. Nupi hawltu ttha bik cu Pathian a si. Nupi ttha cu hawl caan ah hmuh a har ih ttul caan ah hmuh a awl. Kan mah ih kan hawl le, nupi ttha kan hmuh hlan ah mi hmel ttha kan hmu ih nupi ttha ih umnak thleng man lovin nupi kan nei cingcing. Nupi hawl lutuk cu mitcawtnak a si, Samson in fala mawi tin nupi ih nei dingin a try in a hawl nasat tuk ruangah a ne tabik ah cun a hawlnak mit a cawt kha cing ring ring uh law. Curuangah nupi ttha tawn na duh le palai ah Pathian hmang aw la mawi na ti mi lawng silovin ttha le mawi na ti mi a lo pe ding.\n(3) Nupi ttha tawng ding cun mah khal tlangval virgin si a ttul. Mah hman experience (himi experience ka ti mi hi thildang silovin Cangai khawrh lam thu ho khaw ka rel) tampi neih ah cun Pathian in cuvek cu mal a sawm lo ding tiah ka ruat. Fala an virgin lo kha zawi ruangah? “kan mah mipa ruangah” a si. Fala ttha hmuh an har lutuk hi zawi ruangah ? “kan mah mipa ruangah” a si. Mah him hi fala him tawnnak a si ih mah tthat hi nupi ttha tawnnak a si. Kut zaphak ih khuh thei mi kilhim hi a thupi bik a si cu! Fala biak thiam lutuk cu lengut nak hram a si. Nupi ttha tawn ding cun nunau ttha thawi hmuhawk a thupi ih, hmuhawk lawng silovin co-awk ngei ngei a thupi. A tawinak in nupi ttha hmu ding cun “hawl” ai-in “hmuh” a ttha bik. Hawl lo ding, hmuh mai ding.\nCT: Laitlang hi umtlak in maw umtlak lo in na thei?\nEnoch : Ai ha! Ai ha! ka lo sannak hi a saupang lala men thei. Laitlang tluk ih umnak tlak ram leitlun ah a um lo. Laitlang nan vun ti thawm ka thei ihka mitthli a tla zik. Laitlang kan tlansan hi a pawi tuk aw. Laitlangah eiding a um lo nan ti, Tio le Lai kap ih vunnel hman khi laimi zaten kan eicawk lo ding. Khaw khat le khaw khat motor, petrol, gas, diesel le paisa tul lovin kan tlawngaw thei ringring. Khawtaw le khawlu biakawk khal ah Telephone ttul lovin kan auh-aw hluah hlo thei mai.\nKhawsung khal le traffic ih kham buai a um dah lo, kan va nuam lawm man em! Reilo te-ah senhri mankung khi a ci karhter dan an thiam dingih kan Chin ram ih thing tin ah senhri a khat theh ding. Mirang pawl in leilung tlun ih mei tha ttha bik an hung ding ih sihte kua khal ah electric kan vang ttheh ding. Sun le zan hi kan thei thiam lo ding. Ramsa pumternak sii pawl kha ramsa le kan vulh mi rannung kan pe dingih Sakhi khal meithal tel lovin ui ngam zet kaih vekin kan rawl hmeh ah kan kai men ding. Sapherh tla cu kan inn kiang kuar silhnak ah kan hmang ding. Auto-Telephone Centre pi an hung dingih Hand phone tla hi cu kan ui dennak ah kan hmang ding.\nKan vok pi hman in pathum lai a nei ding. Surbung tlang ah khin vanzam a ttum dingih vanzam cuanman cu a lak lawng silovin a cuang pawl paisa in pe lam ding. Leitlun sii thiam bik pawl hi Lairam ih um an cuh-aw dingih Medical Doctor siar cawk lo an um ding. Zokhal an nat man hlan ah sizungah an umter dingih zohman mi naa an um lo ding. Leilung tlun ih fimthiamnak lam (World highest Education timi ) mirang pawl in reilo te-ah din an tum ih an din hnu cun Chin mi cu phun hrek ih zir thawk lovin phunhra awng cia in tlawng an kai thawk ding. Zohman cawmaw thei lo an um lo ding. Paisa rialnak hi inn tin in kan nei dingih mifarah bik hman in paisa hmancawk lo a nei ding. Dawr thil kan lei khal le paisa pek ai-ah vawikhat kan kut kan beng ding ih kan duh duh kan la mai ding. Rel ding a tam tuk aw! ca cun ka ngan cawk lo ding. Curuangah keicun Lairam hi umnak tlak ah ka ruat a si. Kan Laitlang ihsin tlan suak pawl tu-ihsin kan CHIN RAM hring dildel te ah tlungsal uhsi, kirsal uhsi.\nCT: Laitlang lam tlun teh na cak dah maw phur teh na phur maw?\nEnoch : Laitlang ih tlun hi Buh cak ai-in ka cak ih lungphur ai-in ka phur sawn.\nCT: Calai lam hiteh na paih zawng a si maw?\nEnoch : Calai lam khal hi Paihtebe aiin ka paih sawn. Calai lam ahhin a phur pawl lakah ka tel ve. Makazin khal ah ka ngan hnuaihni ih kan Chin mi in calai ngandan dik fumfe lungrual zet ih kan neih thei hrih lo hi pawi ka ti zet. A phun le hnam kohhran zawngin feh in O le Aw hi mithi ruang cuh in kan cuh aw ciam co hi cu pawi ka ti nasa. Asinan Pathian in a ttha bik in tuahsak leh lohli ka beisei. Reilo te ah kei khal cangan suah mi neih ka tum ve. Paisa silo, uknak silo, thazaang silo ih ram thansohhter tu bik cu Calai a si ti ka thei fiang ih Calai lam ah cun ka phur law law. Ka paih zawng lak ih pakhat a si ve.\nCT: Thudang kat in hlaphuah na thiamtuk tin kan thei ih ziangtik in hlaphuah na thawk ih tuah fingziat hrawng na phuah zo?\nEnoch: Ka lungawi e…hlaphuah thiam cu kei silovin in Petu Pathian a si sawn. Hla hi ka phuah mi ka theihhngilh sal mi tla a um phah phah ko. Ka siar thei cin le ka computer sungih hla ka copy mi hla hi hla sawmruk (60) a kim. Kei hi kartin thlatin ih hla phuah thei mi ka silo ih Pathian in ka sungih a thu\na ret mi in, meisa vek ih in kangral caan lawngah khin Pathian hnattuannak langsuahnak ah Pathian in hla in phuahter ttheu a si. Pathian in rawlul ta lo ih hla in pek mi hi tutiangah cun a um hrih lo a bang. Pathian in mal a sawmcuang mi (vun ti mai sehla) ka hla phuah cu kum 1999 December thla ah ka ttan ih hla ka phuah thawknak hi cu kum 13 ka si kum Quitor ka thiam pekte in ka ttan, cui hla cu, “Pathian in tluse zomi kei mi sual hi zangfahnak in zalennak le rundamnak i pe, halleluiah!” timi hla a si.\nCT: Na hla phuahmi zo pawl in an sak?\nEnoch : Pathian in, in pek mi hla hi a vawi khatnak ah (1) B.T. M Group (Biblical Tin Jubilee Music Group) in kum 2007, December thla ah an sak thawk. A vawi hnihnak ah (2) Saya Duduh in a sak. A vawi thumnak ah (3) Sayamah Par Cin Mawi in a sak. In suhlo mi a sinan, reilo te ah Evan. Hrangthanhawl in Pathian ih in pekmi hla hlir a khui tluansuak in a sak tum.\nCT : Thuthangttha sim lam khal ah Pathian in a lo hmang zet tin kan thei ih Crusade, Campaign vawiziat hrawng na tuah ih vawiziat hrawng na Sermon zo?\nEnoch : In pawrh linglet ttheh pang kei aw. Leilung tlun ih nuam ka timi bik cu Pathian thusim hi a si. Pulpit ih ka kai hnuhnu cun vanram thleng vek in ka thei aw. Ka rel ding mihi Pathian mi, mi dang pawl ih rawngbawlnak ngaih tuah cunrel tlak lote a si. Ka sermon note ih ka hminsin dan vek cun ka sermon zat cu kan dungkar (30.10.2011) ih ka thusim thawn kawm in vawi 2043 cekci a si. Hi sermon hi devotion ih sermon nep nawi tel lovin pulpit hlir ih ka dinnak sermon a si. Kum 12 ka si in Sermonnak ka rak thawk (I.C.B) kan um lai nuahak sunday school ah a si.\nCrusade hi ka sermon note ih ka ngan dan vek cun vawi sawmsarih (70) ka nei (Home Crusade tel in) ih Gamping hi vawi hra (8) lawng ka nei. U.S.A., Australia, Canada, Singapore, Japan, Malesia, India, Philipine le ram dang hmun dangih um kan Chinmi in Crusade nei dingih in kawh duh ah cun vawi 80 tla a kim leh mai ko ding e. Pathian lawng ropi sehlaw.\nCT: Tulai kan ram mipi thinlung cawktu “O maw Aw, Bawi maw Lal, Zum thei maw thei lo” ti pawl hi ziangtin na hmu?\nEnoch : O le AW thu ah cun, Zangfahten casiartu pawl in hmu Sakhi hram hlah uh. Sakhi cu ramsa lak ah sa thaw bik lam a si kha he he he. “O” cu minung vek in tehkhin sehla tlangval nupi nei hrih lo a si. “AW” hmannak ah hman lo ding, ziangahtile tlangval cu pacang pawl lakah an um thei lo. “Ttuan thok uh” ti silovin “Ttuan thawk uh” ti a si ding. Ka “awlok na ti song” ti silovin, “ka awlawk na ti sawng” ti ding. “AW” cu nupi nei zo a si. Pahnih an si ih an lung a rual, an awn khal a pi cang. Nupi ka neih hlan ah cun thil picang tuah ding hi nupi neizo pawl ka rak kian ttheu. Cuvek in “O” hin “AW” umnak luah nawn lovin tlangval a si ruangah nupi neizo upa deuh pawl kha kian seh. “O” le “AW” cu leilung tlun cem tiang hman an sinak hmun a bang aw dah lo ding. Curuangah “O” cu ka “KO” tinak ah hman ding a si ih “AW” cu ka “KAWI” “MAWI” “CAWI” tinak ah hman ding a si. “Ka ok na ti tok” ti silovin “ka awk na ti tawk” tihi a dik mi bik a si tiah ka pawm. AW cu cafang a tam deuh ih an lam ah tang sehla a hnangam um deuh ah ka ruat.\nZum thei le thei lo lam ah hicun, mak ka timi cu zum thei lo ti pawl khal in thu an sim le Pathian in mal a sawm ih mi an piangthar, zum thei ti pawl ih an sim khal le Pathian in mal a sawm ih mi an piang tharr tho tho. Ziangruangah tile a titu cu minung a si lo ih za ih za cangvai tucu Pathian a si ruangah a si. Curuangah, minung ih tuah mi a silo ruangah “kan zum thei lo” tihi za ah (100) za le sawm nga (150) ka pawm. Minung (Adam le Eve vek ih famkim taksa nei minung) hman in Pathian zum thei hlah kan nih (lei minung hmuah hmuah) mithi deuhdeuh cun ziangtin ha kan zum thei ding? he he he. Miin thing le lung men kan si lo, ramsa men kan si lo an ti ttheu. Asinan Bible ka siar ih thing le lung hin Pathian an ttih sawn, thli le ruah tla hin Pathian thu an thlun sawn, ramsa tla hin Pathian thu an thlun sawn, Ni le thla tla hin Pathian thu an thlun thei sawn. Kan nih minung hi cu aw! kan zum kan ti re ro nan kan rak zum thei tak tak lo a si. Tulai minung tla hin e..Pathian kan ttih lo em mai. Pathian hi ka zaang a fak tuk ttheu. Kei cu “theory” le “theology” lam silovin, PRACTICE rori in ka nun ih ka hmuh mi a si, Pathian ka lo zum ka ti rual rual in thaizing ziang ka cang ding? timi thusuhnak in a thlun hngal. Ziangha ka theih feng lo mi cu ka zum thei ding? cui theihnak cu Jesui hnen ihsin a run lo ah cun ziangtin ha ka theih thei ding? Zum uh in ti ih “zumnak” in sersiam saktu (I Timothy 1:14, Heb. 12: 2) Pathian hmin ka thang tthat.\nBawi maw Lal timi ah cun… tehkhinak vun la sehla. “Bawi” timi thu ah “Fuubawi” (fuu kan feh ttheu mi hi) kan ti mi ah a hman theih nan “Fulal” tivek in a hman theih lo, Haa khal ah Haabawi tiah kan ko, Haalal tiah kan ko cuang lo. Curuangah “LAL” timi cu Pathian hmin sunlawihnak ah hman a si. Curuangah “Bawi” timihi cu “LAL” ai cun a pi cang lo deuh tiah ka zum ih “Bawi” tilovin “LAL” ka ti ttheu. “Bawipa” tilovin “LALPA” ka ti ttheu.\nCT: Na nunnak ih har na ti bik mile nuam nati bik mi in sim thei kem?\nEnoch: Leilung tlun lam thu ah cun ningttih ih eksuak hi har ka ti bik ih, cun hmeh thaw kan ei caan ah ka nupi in uluk nawn ih in hun zoh hi nuam ka ti bik. Pathian thu lam ah cun, rawngbawl lo ih um cuah co hi, har ka ti bik ih, Pathian Rundamnak a thei fiang lo pawl sim le thangtthatnak hla sak ih laam hi nuam ka ti bik.\nCT: Tucun innsang Nu le na nei zo si NUPI tihi ziang saw a san, a long-form teh in sim thei kem?\nEnoch : N = Nonal ziarzi, U = Upa tuk lo nauhak tuk lo, P = Pathian le Pasal ttih thiam, I = Inteknu si dingin tling zer zer, ver ver, thliai thliai.\nCT: Nupi na rak neih hlan ah ngaimi na rak nei dah maw?\nEnoch : Aw an tam mai. Casseth, Radio le kan hmuan thlang ih fala mawi emem umnak innsang ih um mi, an pitar nui khuh awn ka ngai ttheu.\nCT: Mi ttawl maw mi thau na uar cun ziangvek ih thau ha mawi na ti?\nEnoch : He he he…tak ngai tak ngai e….Mittawl hi cu Xarox coppy an si ih mi thau hi cu original (a ngai ngai) an si. Thau ah khal hin pum dawp peerh peerh an um ih cupawl cu “bawhlung dawlhtu” ka ti. Thau ah cun pumcek lo thaunak ka duh bik.\nCT: Laimi silo hnamdangmi nupi/pasal neih hi a ttha maw ttha lo?\nEnoch : Tawite in ka lo sang ke aw. Tutiang ah Sakhi in Tlavang phunhnam nupi/pasal ah a nei dah mawsi? Zukneng in Pawpi phun hnam nupi/pasal ah a nei dah maw si? A ttha maw ttha lo ticu ka thei fiang ciah lo, ziangah tile kei ka nei ve lo ih cunah a si. A nei zo pawl sut sin sehla a tthatnak an theih ka zum.\nCT: Fala, tlangval, nu, pa ler lutuk pawl khi ziangtin an hmin na sak?\nEnoch : (1) Luzing si loih tluk hmang pawl (2) Zanthim le kerkawm lehnak (athlete) thiam pawl (3) Satan ih thisen thuntu pawl tiah an hmin ka sak.\nCT: Lairam Uktu si awla ziang na tuah ding?\nEnoch : A va cak um em, kam nan surter! Lairam uktu ka si sisehla cu a pakhatnak ah (1) Lairam ih um Christian ti aw si piangthar lo pawl hi thawng ah ka thla ttheh ding. Pastor piangthar lo le phei cu an ke zungpi hmul ka phawt sak ttheh ding (thawng inn sungah) an pianthar hnulawng in ka suah ding. (2) Ttawng pakhat ka phuahsuak dingih phun le hnam nep nawi tampi um cing hin “Chin mi ka si” (U.S.A pawl ih I am American tiah an duhawk em em vek khin) timi thu hi hnam pakhat ah ka tuah ding (3) Khawtin ah “Sial-ki-ring-cin” (ziangkim tuah theinak) ci ka zem dingih an lo ciar ah an tuh dingih zianghman ttul tlaksam mi nei lovin ka mipi ka tuah ttheh hai ding.\n(4) Lal duh le Lal thiam lutuk pawl ka lalter lo dingih mipi ih tidaisuah an fial thei mi kha Lal hna ka ttuanter ding. (5) Palik le Ralkap ka nei lo ding. Misual pakhat hman an um lo ding, a sual bik hman hi mittha bik tiah an ko ding. (6) Zohman mi naa an umlonak dingah minung haapi kar lak ah damnak sii ka tawih ttheh ding. Mi naa hrangah Siizung a ttul a um lo ding. (7) Nupi/pasal pakhat khawp lo pawl kha ka kai ttheh hai dingih siithiam pawl in pakhat lawng an khawh theinak dingah an taksa ih hlawn ttul mi ka hlawnter ttheh dingih nupi/pasal pakhat lawng an duh tawk ding. (8) Telephone danglam tak ka tuah ding. A hman dan ding cu, “zokhal an hnarkua ah an mehtawk an hrawlh lut phawt cun an duh duh an be thei hngal ding”. (9) Sky Net Education ka din dingih kan Arpi khal in B.A an ngah ttheh ding. Cathiam lo bik hman in phun 1000 (thawngkhat) a awng ding.\n(10) Bawngbite ttha tak (tawh kalh theih) company ah tuah ka fial dingih nauhak le fala le tlangval in an hruk dingih nupi/pasal an neih hlan lo cu cui bawngbite an hruk ruangah mi zokhal an virgin ttheh ding. (11) Kohhran pakhat lawng ka umter dingih cui kohhran thupawm (Doctrine cu) cu “Bible ih a rel mi poh poh ah Amen ka ti” ti a si ding. (12) Pathian rawngbawltu (Pastor, Rev. pawl ro ri le rawngbawltu hmuah hmuah) in Bawhlung sit an buaipi lutuk lonak dingah Bawhlung himeisa sung lawngah sit ka siang ding. (13) Paisa hi hman ttul lo ka tuah dingih mit ih kan zoh mi dawrthil (minung cu silo aw) poh poh kha a man kan pe a si hngal mai ding, lak a theih cih. (14) Kan ram ih mi farah bik tei inn aiin kan inn a awn ding.\nCT: Tui na innsang dinhmun ah khan zingha na duh bik?\nEnoch : Internet Cafe ah ka Email ka zoh tinte hin paisa “tingkhat” ($ 100 or Ks 100000%) ka lo kuat in titu hi um ring ring sehla cucu ka duh bik.\nCT: Na hnihsuak capoh a zoh duhtu le a lo pehtlai duhtu pawl hrang ah ziangtin kan lo hawl ding?\nEnoch: “Hni Siamso Aw, Hni Uarau Aw” tin Youtube ah hawl a theih ding ih keimah cu kalaljesu@gmail.com ah in pehtlai thei ringring.\nCT: Thusuhnak pawl famkim tei insannak parah kan lungawi.\nEnoch : Keikhal ka lung nan awi itthat rori. Hivek in kei men ramdang hman thleng thei lo in duhsak ih thu in suh duh ve ruangah ka lung a awi nasa. Nan um har caan le in run sut leh ttheu uhla. Thu ka lo sannak hi nan tumtah lo vek le hnawk cel cel in ka lo sang pang a sile in ngaithiam hram uh aw. Ka lung a awi tuk.